text:
Algun ‘deadline’ den agenda di ehecucion tabata mucho ambicioso
Debe di Aruba lo yega na 5.6 mil miyon florin na fin di 2021. Den comparacion, e debe di Corsou ta 4.6 biyon cu ta 1.3 biyon menos cu esun di Aruba (red. A pesar cu Hulanda na 2010 a elimina gran parti di debe di Corsou y St. Maarten). St. Maarten lo cera 2021 cu un debe nacional di 1.7 biyon florin. Asina Secretario di Estado Raymond Knops a informa Tweede Kamer ayera durante tratamento di e presupuesto di Islanan BES y Asuntonan di Reino.
Durante e reunion, Secretario di Estado Knops a contesta diferente pregunta cu el a ricibi por escrito y hopi tabata dirigi riba maneho di Gobierno Hulandes pa e Islanan BES, pero asina mes tabatin hopi pregunta riba e situacion economico di e paisnan CAS, Corsou, Aruba y St. Maarten.
COHO
E Secretario di Estado a splica e progreso di rijkswet COHO y si a haci e gastonan caba pa COHO cu tabata calcula na 607 mil euro pa 202. Knops a splica cu Conseho di Minister di Reino a aproba e concepto di rijkswet COHO na September y ta den deliberacion cu e Gobiernonan di e paisnan riba e ley. E intencion ta pa entrega e ley mas lihe posibel na Tweede Kamer. Pa loke ta e gasto di 607 mil euro, esaki ta trata gasto di personal cu ta conta pa 2021 y 2022. A uza fondonan caba pa paga esnan den e asina yama Tijdelijke Werkorganisatie, TWO cu ta anticipa e COHO.
Progreso landspakket y cumplimento di condicion
E Parlamentarionan Hulandes tabata interes den e resultadonan di e landspakketnan y e progreso cu condicionnan cu e paisnan CAS mester a cumpli cune pa ricibi sosten di likides.
Segun Knops, desde cu a firma e areglonan interno, a logra concretisa 45 plan di accion, cu ta percura pa e revisionnan cu ta e base riba cua e medidanan mester keda ehecuta. Pero ya caba, segun Knops a logra adelantonan, riba tereno di belasting, sector financiero y fortificacion di estado di derecho. Por ehempel, e leynan pa evita labamento di placa, proposicionnan pa mehora supervision di sector financiero y e protocol pa fortificacion di cuido di frontera. Pa loke ta e condicionnan, ainda mester tuma paso pa un reduccion temporario riba condicionnan laboral y establece norma pa entradanan halto. CAft a constata tambe cu no a logra suficiente den implementa e reduccion di salario den entidadnan cu ta mara na Gobiernonan di e paisnan CAS.
Falta capacidad pa cumpli
E Parlamentarionan Hulandes tabata kier sa di con e paisnan tin problema cu cumpli
cu algun di e condicionnan aki, pero pa Knops e no ta cuestion di tin problema sino di ehecucion. El a ripiti cu e condicionnan di Conseho di Minister di Reino, mara na sosten di likides tin como meta pa hisa resiliencia financiero-economico di e paisnan. Hopi di e condicionnan mester keda ehecuta a base di cambionan di ley of introduccion di ley nobo. Y ta aki ta unda tin limitacion riba e paisnan. P’esey mes, Hulanda ta brinda asistencia tecnico pa atende structuralmente cu e buraconan den capacidad di legislacion. Na momento di evalua con ta cumpli cu e condicionnan ta tene cuenta cu e complehidad di ehecucion di e medida, e importancia di cautela y e nivel cu e paisnan berdad por tin influencia riba e progreso. “Nos no ta castiga e paisnan si no logra e deadlines, particularmente si e no ta en parti of completamente den nan man. Si e circunstancianan ta duna, lo extende e exigencia pa cumplimento. E situacion financiero-economico sinembargo ta pidi si pa diligencia den ehecucion di e reformanan palabra.”
Di otro banda, e Secretario di Estado ta admiti cu algun di e deadlines tabata mucho ambicioso y mester a keda ahusta, mientras cu den algun caso, tabata falta e capacidad pa ehecucion den e paisnan tabata. “E progreso riba e ehecucion di landspakketnan en general na Corsou ta preocupante. Pa Aruba, e cumplimento cu medidanan cu mester produci recorte den cuido no ta suficiente y pa St. Maarten, e retraso ta riba mehoracion di e condicionnan di detencion.”
Maximo debe mester ta na 55 porciento di PBI
Cu e situacion ta serio ta ilustra den e debenan di paisnan CAS. Pa Aruba, e debe ta na 114 porciento di e Producto Bruto Interno, compara cu 91 porciento di Corsou y 79 porciento di St. Maarten. “Basa riba entre otro un estudio di IMF, cu na momento cu e debe di un economia di isla chikito ta riba 55 porciento di e PBI, e tin efecto negativo pa desaroyo economico di e pais. E quota di debe di tur tres pais autonomo den Caribe ta excede e norma aki. Reduccion di e debe nominal lo sosode pa medio di crea surplus riba presupuesto. Esaki ta posibel si baha gasto of hisa nan entrada, pa medio di mehora cobranza di belasting. Banda di esey, e reformanan economico lo yuda crecemento economico. Esaki lo tin un efecto positivo pa entrada di belasting y lo reduci gastonan publico.” Knops a subraya cu a palabra cu Aruba pa baha debe y realisa un surplus financiero riba presupuesto den e protocol di November 2018. Y banda di e palabracionnan aki, e prestamonan cu e paisnan a cera ta cu Hulanda. Unabes cu ta paga esakinan, e debe lo baha tambe.
Aruba mester corta 60 miyon den AZV
E consecuencianan concreto pa e paisnan cu tin problema pa cumpli cu e condicionnan ta cu Hulanda lo no duna e siguiente sosten di likides. Ya Hulanda a haci esaki dia 24 di September ultimo ora cu a para e sosten pa Corsou pasobra no a ni traha e agenda di ehecucion pa e di cuater kwartaal di 2021 y tabatin poco adelanto riba e aspectonan mas importante den e otro agendanan di ehecucion. “Pa Aruba tambe a dicidi pa wanta e sosten di likides te e siguiente Conseho di Minister di Reino. Como condicion pa a ricibi e di siete tranche di sosten di likides, Aruba cu ayudo di CAft mester a presenta un plan di accion con ta bay baha gasto di AZV cu 60 miyon florin. Gobierno di Reino a constata cu Aruba no a cumpli cu e condicion aki. Banda di esey, Aruba tabata den combersacion ainda cu CAft riba e necesidad di likides durante e tratamento den Conseho di Minister di Reino. A palabra cu Aruba lo presenta un plan adecuado pa e siguiente reunion, cu ta inclui con ta bay corta 60 miyon den AZV pa 2021.”
Refinancia debe internacional di Aruba
E Parlamentarionan Hulandes tabatin pregunta specifico pakico Hulanda a reserva fondonan pa 2022, cu ta destina como prestamo pa Aruba. Raymond Knops a bisa cu e medionan aki ta reserva pa asina Hulanda por refinancia e debenan internacional cu Aruba tin y cu mester paga na 2022. E refinanciamento aki via Hulanda, cu ta inclui e debenan di 2021, lo permiti Aruba spaar como 40 miyon euro.” E refinanciamento di parti di Hulanda tabata palabra durante e negociacionnan pa e di tres tranche di sosten di likides na 2020. Pa ta e refinanciamento di e sosten di likides cu e paisnan a haya pa 2020 y 2021, esta e asina yama ‘bulletleningen’ na cero porciento, Knops no kier a bisa mucho. “Ta cuminza e discusionnan cu e paisnan e luna aki. Mi no por anticipa riba e combersacionnan.”
Recuperacion economico
Pa ta e prognosis di recuperacion di economianan di Corsou, St. Maarten y Aruba, Knops a bisa cu turismo, e entrada principal di e paisnan a cuminza lanta atrobe. Segun IMF, e economia di e paisnan aki lo subi cu cero porciento, cuater porciento y cinco porciento respectivamente na 2021. Pa 2022 ta calcula un crecemento mas acelera di 6.5 porciento, 15 porciento y 12 porciento respectivamente. E turismo riba e paisnan CAS lo yega na nivel pre-pandemia na 2024. Sinembargo, e prognosis di crecemento tambe ta mara na inseguridadnan halto. E hecho cu e pandemia ta keda fuerte por trece risiconan pa mas caida. Banda di esey, e recuperacion economico ta mara tambe na con y con lihe e paisnan ta implementa e reformanan structural manera ta poni den e landspakketnan.
Tanto islanan BES como paisnan CAS tin acceso directo na fondonan Europeo. Como pais LGO, esta Pais y Teritorio Ultramar di Union Europeo, por participa den e fondo di 500 miyon euro cu Union Europeo a pone disponibel pa e periodo 2021-2026. Islanan BES, esta e paisnan LGO di Hulanda ya caba a entrega Programanan Indicativo Multianual na Comision Europeo. E proyectonan aki mester ta relata na sostenibilidad, cu ta e punto di e salida di Comision Europeo. Banda di esaki, e paisnan LGO por tin acceso na diferente otro programa di subsidio Europeo manera Horizon Europe, Interreg Carribean, Life+/BEST 2.0+ e programa Energia Sostenibel y Programa di Biodiversidad Marino. Pa esaki ta conta si cu e paisnan mester busca un partner den Union Europeo pa entrega peticion, cu ta hopi biaha den practica ta resulta un barera. Empresarionan ademas por bin na remarca pa subsidionan RVO (Rijksdienst voor Ondernemend Nederland), manera areglonan dirigi riba innovacion den e area di clima y energia.
Di otro banda, e Parlamentarionan Hulandes tabata kier sa di ki forma a pone atencion na innovacion riba tereno di sostenibilidad y e pasonan contra cambio di clima. Raymond Knops a bisa cu e landspakketnan ta trata un area amplio di reforma y inversion cu mester contribui na resiliencia y fortifica economianan y e comunidad di e paisnan. Aunke cu sostenibilidad y tuma medida contra cambio di clima ta importante, nan no a keda inclui explicitamente como tema riba nan mes den e landspakketnan,” Knops a informa. E no a splica dicon.


c: text/html

text:
Kon bo por partisipá?
Kon pa inskribí bo organisashon pa partisipá na BON DOET 2021?
Via di e wèpsait aki mes. Djis klek riba e boton aki bou i kuminsa e proseso. Sigui kada stap i yena tur detaye mas kompleto ku ta posibel. Duna mas informashon di bo organisashon, bo djòp i despues hasi bo petishon pa aporte finasiero.
Partisipá na BON DOET 2021
Partisipá ta fasil! Registrá bo djòp riba e wèpsait aki. Boluntarionan interesá por inskribí pa duna bo organisashon un man via e wèpsait aki.
Registrá ta fasil! Bai na:
- Login (warda bo datonan di login bon!)
- Krea un profil
- Añadi djòp
- Aporte finansiero
Kiko tur bo tin ku yena?
- E informashon di kontakto di e djòp i di bo organisashon;
- Un deskripshon kla di e djòp ku entusiasmo skirbí;
- E kantidat di boluntario ku bo ta buska i indiká si nan mester di kualkier abilidat speshal pa por hasi e djòp;
Bo djòp ta sali riba e website aki i e boluntarionan ku ta interesá por inskribí nan mes pa bo djòp riba e website.
Aporte finansiero
Bo djòp por bini na remarke pa un aporte finansiero di máksimo USD 650,- di Oranje Fonds. Lesa mas
Mester di yudansa?
Bo mester di yudansa pa pensa un bunita djòp, bo ke mas publisidat pa bo djòp, òf bo ke sa kon bo por haña mas boluntario pa bo djòp? NGO Plataforma Boneiru por yuda bo ku esaki. NGO Plataforma tambe ta sòru pa hasi promoshon pa BON DOET, pero kada organisashon mester yuda ku e buskamentu di boluntario. Nos ta hasié huntu!
Tambe bo por hasi uso di e "Klushulp". Einan por haña tur sorto di tep i konseho. Bo ta hañ’é te ariba na man drechi riba e página aki.
Tene kuenta ku esaki
Oranje Fonds ni NGO Plataform Bonaire no ta para responsabel pa ningun aksidente òf daño durante BON DOET. Nos ta pidi tur e organisashonnan pa tene kuenta ku siguridat di nan boluntarionan i otro partisipantenan i no tuma ningun riesgo. Laga djòpnan tékniko den man di profeshonal. Sòru pa boso organisashon tin bon seguro.
Bo ke sa mas?
Komo organisashon komunitario bo tin intenshon di partisipá den BON DOET? Bo ke konsultá tokante e posibilidatnan òf bo ta buskando inspirashon? Tuma kontakto anto ku NGO Plataforma Boneiru awe mes.

robotstxt: allowed

filter: keep


text:
E desconfianza cu nos propio hendenan a crea deliberadamente den husticia
E cos aki a inicia ora nos tabata den 2e Kamer y mi tabata t’ey pa trata cambio di Statuut pa Aruba haya su Status Aparte na 1985, caminda un par di polis a manda un carta pa pidi Hulanda pa no laga Cuerpo Policial cay bao gobierno di Aruba. Un hala di discusion inutil cu redashi, unda di e momento ey Hulanda a purba pusha nos cu un solo Procurador General pa Aruba y e demas di Antias. Logicamente nos a para e redashi ey, esta cu ken lo bira procurador general y hefe di polis. Pues esaki ta pa esnan cu mester por corda!
KB di 22 oktober 1994
Ora AVP apenas a drenta gobierno na 1994, gobierno di Hulanda a claba nan cu un KB di 22 oktober 1994 kitando Seguridad Nacional for di bao di e ministro di husticia y pone e responsabilidad aki bao di e gobernador. E motibo segun Hulanda tabata lazonan cu baho mundo! Segun e considerans di e KB ta e propio ministro presidente di e tempo ey Henny Eman “the man himself” a pidi Hulanda haci esaki cu su ministro di husticia (dfm).
Rapportnan Onno Koerten y De Ruiter
Hulanda a manda e tempo ey un tal Onno Koerten di Seguridad Nacional cu a traha un rapport cu mi tin, unda e tabata caba cu comerciantenan local pa traficacion di droga y labamento di placa. E rapport tabata titula: “Veiligheid en integriteit van Aruba”. E tempo ey ta gobierno Mericano a pone presion ariba Hulanda pa actua y hasta Hulanda e exigi gabinete Eman pa “extradita” 3 Arubiano. Hulanda a manda tambe un tal de Ruiter cu a traha un rapport “Met alle respect” cu a pinta nos pais hopi mahos. Bo mes bay lesa e rapport. Djey Hulanda e exigi Gabinete Eman pa kita e hefe di polis y su waarnemer for di trabao, locual Gabinete Eman a haci tambe! Increibel, pero berdad! Di e tempo ey ya caba Hulanda tabata tin desconfianza den husticia.
Metemento den husticia
Nos a bin den gobierno na 2001 y Hulanda a keda purba mete den husticia, unda hasta ministro Hirsch Ballin a purba bin cu e sugerencia cu por duna e procurador general di Aruba y Antias un “aanwijzing”, locual legalmente no tabata por. Hasta e kier a bin cu ta e tabata “ministro di husticia” di Reino, locual no por, pasobra nos no conoce esey y procurador general ta un responsabilidad di esun di Aruba. Nos e tempo ey a pidi conseho di Raad van State y nan a duna nos rason. Tempo di 10-10 nos - mirando cu nos tin basta aña cu Status Aparte - a pidi Hulanda pa e Corte Comun di Husticia ser establece na Aruba. Raad van State a bisa nos cu por bin cu un “rouleer systeem” y cu por. Ora mi a discuti esaki cu Balkenende e no tabata tin ningun argumento valido y a bisa mi cu pa motibonan “logistico” e Corte Comun di Husticia ta keda na Corsou y cu e no ta discuti mas, “omdat dit een politieke besissing is”.
Introduccion di institutonan hudicial
Mescos tempo di e discusion di LGO riba exportacion di aros cu sucu pa paisnan di Union Europeo, Hulanda tabata sa cu nos tin rason, pero a laga nos cay manera patia berde. Tempo di 10-10 pa Corsou y Sint Maarten, Hulanda a bolbe bin cu un solo procurador general y un gobernador y nos a rechasa esaki. Awor pa loke ta RST tabata ministro di Husticia Rudy Croes - pa combati “grens overschrijdende criminaliteit” mescos cu Kustwacht - a lucha cu Hulanda pa nos uni forza pa por combati criminalidad internacional hunto, pasobra nos ta chikito. El a introduci tambe e institutonan Landsrecherche, Guarda Nos Costa, CEA, Radar y hasta un team banda di e hotel nan pa cuida y proteha turistanan. No lubida cu casi tur procurador general, hoofd officier, officier, hefe di polis tabata Hulandesnan Europeo cu a bin pa “yuda” nos. Casi tur enbes di yuda nos nan a bin traha “carriere” aki pa despues haya puesto mas halto aya na Hulanda.
Calumnia y redashi
No lubida cu despues di 2001 Hulanda hunto cu AVP kier a traha trampa pa nos laga LGO Plus cay y bay den UPG a la Martinique y Guadaloupe, unda bo ta perde bo autonomia completo y ta bira un sorto di provincia di Hulanda. Nos cu argumento a logra para e locura aki!
RST tin varios polis Arubiano aden. Mi ta corda cu durante nos ultimo gobernacion e Hulandes Europeo tabata kier nos saca e Arubianonan for di RST y nos a para e cos aki. E problema ta cu ta traha banda di otro y no ta intercambia informacion a base di desconfianza. Locual ta y ta haci daño na nos sistema hudicial ta cu nos propio hendenan cu calumnia cada rato ta yora cerca politiconan Hulandes cu tur sorto di redashi y calumnia, “nan di cu e di cu mi a tende cu mi no ta corda ken atrobe a bisa mi, mi no kier problema cu ningun hende etc.” y un VNOA cu ta traha rapport di tur e cosnan aki manda Hulanda como sifuera cu tur politico aki ta ladron y corupto.
Mester stop di desconfia y actua
Den tur proyecto nan ta mira spirito cu tur clase di acusacion y mi sentimento ta cu hasta ta paga nan ta paga e hendenan aki pa haci e trabou sushi aki. Si berdad Hulanda kier yuda nos cu husticia mester stop di desconfia y actua. Pone hende y placa pa fortifica nos Ministerio Publico y pone placa pa yuda nos Cuerpo Policial cu materialnan sofistica. Nos tin articulo 38 di Statuut cu ta brinda nos tur oportunidad, no pa pompa y desconfia otro, pero ban hunto combati criminalidad no na un forma “selectivo”, pero tur ta ser persigui penalmente y tur cu a traha blaar tin cu sinta ariba dje. Corda piki si e Hulandes Europeonan tambe cu a bin aki banda haci nan cosnan y “negoshi”!


text:
WILLEMSTAD.- SMOC e siman aki a manda karta pa minister ulandes señora J. Hennis Plasschaert i kual kopia el a manda entre otro tambe pa minister Ben Whiteman relashoná ku e midimentu di polushon di Isla i reakshonando riba e karta di minister Hennis. Lesa mas aki.
Extra: ‘SMOC den karta pa Minister Hennis-Plasschaert…: KI KONSEKUENSIA E RESULTADO DI MIDIMENTU DI POLUSHON DI ISLA LO TIN’
Comments Off on Extra: ‘SMOC den karta pa Minister Hennis-Plasschaert…: KI KONSEKUENSIA E RESULTADO DI MIDIMENTU DI POLUSHON DI ISLA LO TIN’ |


text:
ORANJESTAD/KRALENDIJK – Un yamada urgente na tur persona lokal di Kòrsou i Boneiru ku por tabata na Aruba durante di e periodo di 17 di yüli – 03 augustus 2020 pa tuma nota:
Despues ku ayera mèrdia dia 03 di ougùstùs a keda registrá 2 kaso di transmishon di Covid-19 lokal na Aruba, ayera tardi pa anochi DVG a keda notifiká di 3 kaso mas ku ta positivo. Esaki a hasi ku e total di kasonan di transmishon lokal riba un solo dia yega te na 5. E oumento den kasonan lokal a kondusí mesora na elevashon di e medidanan di kontinuashon segun Plan di Maneho ‘Corona’ Vírùs.
Awe 4 di ougùstùs ta bolbe registrá 5 kaso di transmishon lokal mas, elevando kasonan aktivo di transmishon lokal na un total di 10. Entre esnan positivo, “contact tracing” a saka afó ku nan tabata presente na un di e siguiente lokalidatnan menshoná aki bou entre 17 di yüli pa ayera 3 di ougùstùs. Si bo persona tambe tabata presente, bo por a bin den kontakto ku e vírùs i por ta na riesgo di a keda kontagiá.
• Gusto Night Club
• Lola/Craft Bar and Restaurant and Night Club.
• Muscles and Lungs Gym.
Pues si bo tabata na Aruba i a bishitá un di e lugánan menshoná durante di bo fakansi, por fabor tuma kontakto ku GMN mesora na Kòrsou pa un kòntròl. Esnan di Boneiru mester tuma kontakto ku departamentu di Salubridat Públiko na (+599) (0) 800 – 13 51


text:
WILLEMSTAD – “Normalmente nos mester di 120 megawatt di koriente mei-mei di un dia den sèptèmber. Pero awe, aworakí, nos tin solamente 40 megawatt pa suministrá”, bosero Sharo Bikker di Aqualectra ta bisa. Komo ku e personal di e kompania di utilidat no a aparesé awe mainta 7’ or na trabou, koriente a bai na mayoria lugá na Bándariba. For di 12’or di mèrdia, ora a kuminsá hasi hopi kalor, esaki a konta pa Bándabou tambe.
Tin mas o menos shen hende trahando. Ta laga nan mantené e mashin na Mundu Nobo operashonal. Por lo demas ta Refineria Isla i bientu mester sòru pa nos mantené 30 megawatt. Hopi trahadó di Aqualectra ta partisipá awe na e wèlga general di e sindikatonan.
“Ta pió so e situashon por bira si no solushoná esaki”, Bikker ta indiká. “E bientu ta minimal i e kolaboradónan ku ta trahando no por keda 24 ora riba dje.” Tin kas kaminda entretantu no tin awa tampoko. Segun Bikker esaki ta pasobra e pòmp di awa a kai afó, pa falta di koriente. Esunnan ku no ta dependé di pòmp, no tin ku wòri, ainda.
Awa
“Nos tanki di awa ta bon yená. Nos tin awa pa sigur tres, kuater dia”, Bikker ta kontinuá. E ta enfatisá ku e situashon ta asina impredisibel, ku e no ta eksluí sabotahe. “Bo no sa kiko hende ta kapas di hasi. Pa nos tambe e situashon akí ta alarmante. Nos ta ku man na kabes.”
Outor Elisa Koek


text:
Kiko ta nifiká ku reunionnan di Konseho Insular no por tuma lugá pa motibu di falta di kuórem òf no tin grifir. Kiko ta nifiká ku e lei nobo di tráfiko no ta funshoná bon den su totalidat te ku mester duna pa sierto parti di e lei un periodo di grasia i ku e lei di hür tambe mester di revishon riba sierto punto. Ta bini aserka asuntunan di toubot, OTB, tuma dos periodista den servisio pa mantené i defendé e forma di proseder di Kolegio Ehekutivo i krea un imágen positivo den pueblo, investigashon na R&O, preguntanan di André Bosman miembro di parlamento hulandes tokante sènnan destiná pa agrikultura i servisio di komunikashon di Entidat Públiko Bonaire ku ta funshoná defisiente. Mi preguntanan ta: Kon e komunidat di Bonaire a kambia despues di 2004 i kon e komunidat ta influensiá komportashon di e abitantenan. Na 2004 mayoria di e votadónan a skohe pa Laso Direkto ku Hulanda i na 10-10-10 a bini repartishon di tarea entre Bonaire i Hulanda. Tin diferente lei nobo, tin kresementu rápido di e poblashon, tin dualismo, tin antagonismo entre boneriano i makamba i ocho konsehal a firma “Akuerdo di Atministrashon” ku a pone Bonaire su gobièrnu bou di kuratela. E kambionan aki, pa algun persona , sea individual òf den grupo, ta e base pa protestá. Protesta ku un toke nashonalista i den sierto kaso diskriminatorio i rasista tur a base di libertat di ekspreshon. Loke ta hala mi atenshon ta ekspreshonnan manera: Bonaire no tin lider, falta di liderazgo, Bonaire ta un repúblika di banana. Repúblika di banana ta nifiká un pais unda ta reina instabilidat polítiko i tin korupshon i soborno. Korupshon i soborno ta hasi daño na ekonomia i struktura demokrátiko i ta influensiá komportashon di habitantenan. Investigashon pa saka afó kiko ta stimulá korupshon i soborno ta nesesario i e kaminda apropiá pa kuminsá ta Konseho Insular. Pa ami e meta ta “Hunta nos ta forma un Bonaire sin korupshon”
Arthur Sealy


text:
A DETENÉHÒMBER PA LADRONISIA
Riba djaluna 31 di mei a detené un hòmber di inisial R.R.R.M. di 27 aña na Bario Santa Rosa en konekshon ku ladronisia di un outo.
KANDELA DEN KAS
Riba djaluna 31 di mei sentral di polis a risibí notifikashon tokante un kandela den un kas situá na Kaya Jolanda. Bisiñanan a nota huma ta sali for di un bentana di e kas. Agentenan ku a yega na e sitio a tuma e libertat di paga e kandela via di e bentana. Brantwer ku a yega algu mas despues a drenta e kas pa haña un mihó bista di e situashon. E habitantenan di ekas no tabatei presente durante ku e kandela a surgi.
Post Views:
15


text:
Un reciente investigacion na riba pacientnan di coronavirus na Rotterdam, Breda y Leiden a mustra cu Coronavirus ta ocaciona trombosis cual te causa di 50% di morto na Hulanda. Trombosis ta e blokeo di sanger den ader, of sanger cu ta verstop den ader. Si e cuagula di sanger yega na pulmon, curazon of celebro, esaki lo ta mortal. E investigacion riba 184 pacient a duna cu mitad di nan a fayece pa un trombosis causa pa coronavirus.
Dokternan a adapta mesora nan tratamento y awor ta dunando pacientnan mas bloed verdunner, of den un concentracion mas halto, pa asina haci e sanger mas fini. No ta conoci ainda si esaki lo yuda. Un di e remedinan conoci como bloedverdunner ta aspirin 81mg.


text:
47-2019 – Apertura di e di 8 exposicion di arte na KvK dia 1 di november: sra. Rani Varde ta expone su bunita obranan na Camara di Comercio
Oranjestad – Pa algun aña caba Camara di Comercio y Industria di Aruba (KvK) ta duna su espacio na nos artistanan local y brinda nan e oportunidad di expone nan bunita creacionnan. Arte ta bin di inspiracion y ta stimula of por inspira otro tambe. E ta forma parti di e identidad di un persona, su cultura y pais. E biaha aki ta toca turno na sra. Rani Varde cu a haya e privilegio di dorna y embeyece e murayanan di KvK cu su obranan unico.
Diabierna prome di november pa 5’or di atardi KvK ta inaugura e exposicion oficialmente. Comunidad completo ta keda invita pa e inauguracion. Ariba e dia di inauguracion por admira e obranan den bon ambiente hunto cu un bebida y algun pasaboca. E obranan lo keda colga pa publico por pasa admira nan durante un periodo di un aña. Anteriormente KvK a expone obranan di sr. Van den Heuvel. Publico a disfruta di un variacion di creatividad di e artista. Pa e di 8 edicion aki KvK a invita sra. Rani Varde cu tin un creatividad basa riba su propio experiencia y origen. Sra. Rani Varde a nace na India y semper tabata facina cu arte. E ta expresa su herencia culturar den su obranan y ta inclui diferente elementonan cu ta refleha su personalidad. Pa Rani e ta un placer ora e por inspira otro personanan via su obranan.
Un elemento cu ta guia Rani den su bida diario ta e custumber di meditacion. E ta practicando esaki pa 24 aña caba y e ta sigui splica cu e sintimento cu esaki ta dune e ta expresa den su arte. E ta sinti cu e momentonan aki ta momentonan hopi special pe spiritualmente caminda e ta alabes inspira y asina tambe e a crea su propio estilo di pinta su obranan. Por mira mas di su obranan via su pagina di facebook artzbyrani of su instagram art_by.rani.
KvK ta gradici sra. Rani Varde pa acepta e invitacion y exhibi su obra di arte den e edificio di KvK. Si bo persona ta desea di ta presente riba 1 di november sea asina amabel pa yena bo registracion via e link https://arubachamber.com/pages/event/aruba-chamber-art-exhibition/. Un invitacion cordial ta bay pa un y tur pa pasa libremente durante orario di oficina, di dialuna pa diabierna, entre 8:00 AM y 4:30 PM pa admira e diferente obranan di arte. Alabes KvK ta invita un y tur pa bishita e apertura di e exposicion. Esnan interesa pa haya mas informacion tocante e posibilidad pa expone nan obra na KvK por manda un e-mail pa: businessinfo@arubachamber.com of yama na 582-1566 ext. 27/30/42.
Aruba, 25 di october 2019
Camara di Comercio y Industria (KvK)Scroll To Top


text:
Formulario i anekso
Formularionan di petishon (PDF)
- Víktima (NL)
- Pariente di defuntu (NL)
- Próhimo (NL)
-
Paga tinu: bo por ’download’ e formulario aki i yen’é. Si despues realmente bo ke entregá un petishon, nos ta konsehá bo pa bo tuma kontakto ku Ofisina Yudansa pa Víktima (mira e tap kontakto). Nan por kontrolá bo firma i identidat, na nòmber di Schadefonds i entregá bo petishon na Schadefonds.
Dokumentu
- Pakete di maneho 1 aprel 2019 (Beleidsbundel, NL)
- Pakete di maneho 1 yüli 2019 (Beleidsbundel, NL)
- Lista di leshon 1 yanüari 2019 (Letsellijst, NL)
- Lista di leshon 1 yüli 2019 (Letsellijst, NL)
- Foyeto Kiko Schadefonds ta hasi
- Foyeto Areglo di Supsidio Atrako


text:
KRALENDIJK – Gezaghèber Edison Rijna resientemente a presentá señora Chris de Vogel komo refuerso pa e kolòm médiko di Boneiru ku ta atendé ku COVID-19.
Chris de Vogel tabata resientemente manager di programa di COVID-19 di ‘Geneeskundige Hulpverlenings Organisatie in de Regio’, GHOR na Haaglanden. El a bini Boneiru pa yuda despues ku e tabata den karentena obligatorio pa 2 siman. De Vogel a kuminsá e siman akí komo manager di krísis pa kolòm di salubridat i kuido médiko i ta konsehero di e kolòm aki den EBT.
E tin un un trayektoria hopi largu riba tereno di maneho di krísis i den salubridat públiko. Na vários okashon e tabata na Boneiru pa duna sosten na nos servisio di salubridat públiko. Pues e no ta un deskonosí pa Boneiru.
E señora mes tambe a hiba palabra:
“Medio mart na Boneiru tur atenshon tabata dirigí riba ‘corona virus’. Awor ku nos ta mitar di luna di mei nos ta den un otro fase. Un fase den kua ta wak kiko por suavisá sin pèrdè siguridat di nos salubridat for di bista.
E situashon den sifra;
Te na komienso di e siman akí a hasi 293 tèst, 291 tabata negativo i 2 positivo ku ya a kura. Na e momentunan akí tin 99 persona den karentena. Salubridat Públiko ta keda tèst, despues di awe tambe, pa por intervení mas tempran posibel si resultá ku esei ta nesesario!
Nos a yega den e fase di mitigashon, loke no ta nifiká nada otro ku suavisashon. Den konteksto di e brote di e vírùs i for di perspektiva di salubridat esei ta nifiká ku na e momentonan akí nos ta asina leu pa kambia e medidanan ‘fuerte’ den medidanan moderá.
Kiko esei ta nifiká:
Paso pa paso nos ta riba e kaminda pa anda ku otro di otro forma; esta ‘Corona smart’. Nos sa ku e vírùs no ta aktivo riba e isla na e momentunan akí. Salubridat Públiko ta keda traha huntu ku Fundashon Mariadal i dòkternan di kas pa keda vigilá si tur kos ta bai bon. No pasobra tin hende malu na e momentunan akí, pero pa keda vigilá si e vírùs ta riba e isla i si ta asina na unda e ta.
Ta asina tambe ku huntu nos tin e responsabilidat pa protehá esnan vulnerabel i nos grandinan optimalmente kontra posibel yegada di e vírùs. Esaki un prioridat di nos tur.
Ta bon pa realisá ku siensia ainda ta investigando e vírùs. Nos no sa tur kos di dje ainda. Kontinuamente ta sali konosementu nobo ku mester keda tradusí den akshon. E tantísimo notisianan falsu i teorianan di konspirashon ku ta sirkulando, ta pone ku ta un reto pa trese balanse den esaki. Nos no sa sufisiente ainda di e vírùs, por fabor, no kere tur kos ku boso topa den diferente medio rònt mundu. Pone esaki konstantemente banda di e fase ku Boneiru ta aden na e momentu aki, esei ya ta hasi hopi diferensia den e emoshonnan ku tur esaki ta trese kuné.
Kiku mas Salubridat Públiko ta hasiendo?
Nos ta keda tene tur hende ku bin di eksterior den karentena.
Mi kier pidi tambe komprenshon pa boso bisiña ku tin ku bai den karentena i mester keda 14 dia den kas i den su mes kurá. Nos ta pidi e mes komprenshon pa e personanan ku ta den un lugá di karentena sentral.
E personanan aki – meskos ku boso – no ta malu! Pero nan ta bin di pafó di Boneiru i ta keda paden te ora ta probá ku nan no a importá e vírùs. Mi ta pidi komprenshon pa e sakrifisio enorme akí ku nan ta hasi pa keda 14 dia den isolashon, pa tene nan mes i Boneiru salú. Laga nos ta orguyoso di nos ko-habitante di e isla akí. No huzga nan!
No bai hunga pa polis i no usa facebook komo kódigo penal.
Pensa ku despues di 14 dia ta posibel pa tin kontakto normal atrobe i ku nos tin ku sigui biba amikalmente i den harmonia ku otro.
E reglanan di kondukta ku nos a formulá ku otro ta keda na vigor;
Laba bo man ku habon i awa, tene distansia apropiá = distansia apropiá ta 1,5 meter. Tosa òf nister den èlebog. Usa lensu di papel i tira esaki afó asina kaba us’é.
Dikon nos mester tene nos mes na e reglanan di kondukta miéntras COVID-19 no ta aktivo riba e isla?
Nos tabata hasi esaki anteriormente pa tene nos estriktamente na e reglanan di RIVM, pasobra tabata por a spera ku e vírùs lo a yega riba nos isla, meskos ku na paisnan rondó di nos i na Oropa.
Awor nos ta hasié pa prepará pa e medidanan di suavisashon ku poko poko nos ta bai tuma, pa por rekreá atrobe i riba término habri pa turismo.
Aseptashon di e reglanan akí pa término largu ta sòru pa nos ta prepará pa loke – den forma leve- ta bin pa nos. E vírùs un dia lo hasi su entrada di bèrdat riba e isla, esei tambe ta algu ku nos komo pueblo tin ku aseptá. Importante ta ku nos por anda bon ku esaki. Dor di tene nos mes na e medidanan di higiena i di distansia apropiá nos ta evitá ku e vírùs ta plama ampliamente ora e drenta. Ta na boso pa anda kouteloso ku esaki.
Salubridat Públiko pa medio di komunikadonan di prensa lo tene boso na altura e periodo benidero di e situashon di salú riba e isla i si ta nesesario, papia durante konferensianan di prensa,” de Vogel a menshona. El a finalisa bisando”
- E petishon na nòmber di dòkternan di kas, hòspital i sekshon di Salubridat Públiko, pa na bienestar di boso salú, sigui e reglanan.
- Keda salú i mi ta gradisí boso pa boso atenshon.”


text:
Na edat di 14 aña Julio a kuminsá hunga bala den e ekipo ku yama Argentina Junior.
Ku 16 aña Julio a militá den Hilversum i ku su 17 aña Julio a bira miembro di “Curacaose Voetbal Bond”, komo miembro di e klup “Volharding” ku tabata hunga den A- klasse.
Na mesun edat di 17 aña Julio a kuminsá práktika deportenan di Atletismo i Bòkseo den Villa Maria i alabes e tabata hunga beisbòl den Deportivo Venezuela.
Na aña 1938 Julio a efektuá su promé pelea den peso pisa ku 184 liber i a pèrdè pa téknika nòkout den di 4 asalto di mi kontrinkante ku tabata pisa 234 liber.
Dos luna despues den su pelea di revancha, Julio a gana di mes un forma den di 3 asalto.
Tur Julio se demas peleanan tabata eksibishon komo ta Julio ku Chababa so tabatin den e peso aki na Kòrsou.
Riba tereno di futbòl Julio a sigui desaroyá su talentonan i den aña 1940 i 1941 Julio a partisipá den selekshon di “Curacaose Voetbal Bond”.
Entretantu su aktuashon den atletismo tabata hopi eksitoso, tabatin un temporada ku Julio tabata karga 5 rekòrt: “Kogel”, Disko, Sper, Salto alto i “Vijfkamp”.
Na aña 1944 Julio a forma parti di un delegashon ku a biaha pa Caracas i tuma parti den algun evenementu di atletismo. Aya Julio a kibra dos di su rekòrt ku tabata “kogel” i salto alto.
Aña 1946 Julio a biaha pa Hulanda pa partisipá den e kampeonato Hulandes di atletismo.
Promé ku e kampeonato mes tuma lugá Julio a partisipá na diferente torneonan di fogeo na diferente suidat manera; Den Haag, Dordrecht, Rotterdam, Leiden, i Hoorn.
Den e toreneonan di fogeo Julio a logra hopi éksito pero den e weganan ofisial si kos a kambia un poko ya komo aki Julio mester a enfrentá e mehor atletanan di Hulanda.
Na 1946 Julio a partisipá na e Weganan Sentro Amerikano i di Karibe ku a tuma lugá na Baranquilla, Colombia, na unda Julio a logra un di 6 puesto riba sper.
Na final di su eksitoso karera komo atleta den e ramonan di atletismo, beisbòl, futbòl, bòkseo Julio a kuminsá traha tambe komo dirigente tantu tékniko, atministrativo i komo umpire den beisbòl i rèfri i den bòkseo profeshonal.
Julio a biaha na vários okashon komo dirigente ku diferente selekshon i a bishita diferente pais den nos region.
Na final di su karera komo dirigente den beisbòl Julio a fungi komo manager di Santa Rosa Indians i manager di e selekshon di beisbòl di Kòrsou.
Aktualmente Julio ta partisipando den e deporte di dominó den e federashon di Kòrsou komo un di e mehornan, tantu riba nivel nashonal komo internashonal.
Julio ta presidente di e klup di dominó Los Veterano presidente di e federashon Antiano di dominó i miembro di direktiva di e federashon internashonal di dominó.
Esaki pues ta un historia deportivo di sr. Julio Rooi ku ta wòrdu konsiderá un di nos mehor atleta “all-a-round” ku Kòrsou a produsí.


text:
Dia 5 di oktober venidero, Caribbean Mercantile Bank lo haci un upgrade importante riba su app di Mobile Banking. E app aki ta un herment esencial cu ta wordo usa diariamente pa miles di clientenan. E cambio di mas grandi den e update aki lo ta e introduccion di un sistema digital di Soft Token cu yama “e-Code.”
CAMBIO PA MIHO
Cu e upgrade aki verificacion di transaccionnan lo bira mucho mas facil y lo probecha completo di “biometrics” cu artefactonan electronico manera iPhone, Android y tablets tin di ofrece. E famoso E-Pass, tambe conoci como e “Carchi Bingo di CMB” lo keda pa pasado y lo wordo reemplasa cu un sistema completamente digital y integra den e app di Mobile Banking, esta e Soft Token yama “e-Code.”
CLIENTENAN REGISTRA
Mayoria cliente ya caba a registra sea nan telefon mobil of nan tablet y ya caba ta usa “biometrics” pa drenta den e app. Esaki ta wordo haci cu “facial recognition” of usando fingerprint. Banda di esaki tambe por drenta e app usando e Quick Login PIN di 5 cifra. Pa clientenan aki e proceso di upgrade lo ta uno mas facil.
CLIENTENAN NO-REGISTRA
Tin clientenan cu nunca a registra nan telefon mobil of tablet y ainda ta haya nan mes ta usa e E-Pass cada biaha cu nan mester haya acceso na nan cuenta pa haci transaccionnan. E clientenan aki cu nan telefon mobil of tablet no ta registra, lo mester de facto registra nan artefacto electronico prome cu sigui usa esaki cu e “e-Code” nobo. Registracion ta sosode den e app mes y despues por cuminsa usa “facial recognition”, fingerprint of e Quick Login PIN di 5 cifra.
“MULTIPLE DEVICES”
E upgrade aki ta trece tambe cu ta mas facil pa registra un total di 3 telefon mobil of tablet. Esaki ta haci e proceso hopi mas facil por si acaso perde un telefon of un tablet of si mester haci cambio no tin mester di bishita banco.
ASISTENCIA PROFESIONAL
Pa yuda tur cliente den e proceso di upgrade aki, CMB lo pone videonan di instruccion na Papiamento riba su paginanan social. Na mes momento lo tin representantenan adicional den e ekipo di “eAmigo Online Assistance” pa asina percura pa duna extra atencion na clientenan den e proceso di cambio aki. Pa tuma contacto y chat cu nos representantenan por bishita cmbnv.com of tambe eamigo.com
Cu e inversion den e upgrade aki, CMB ta garantisa un experiencia digital mas sigur y mas facil pa tur usuario di e Mobile Banking app.


text:
Prome Minister Evelyn Wever-Croes: PROME MINISTER A DUNA SPLICACION AMPLIO DEN PARLAMENTO TOCANTE E MANEHO DI GOBIERNO DEN E CRISIS COVID-19: Diaranson mainta Prome Minister Evelyn Wever-Croes y Minister di Cultura, Finansa y Asunto Economico tawata den Parlamento pa duna splicacion tocante e maneho di Gobierno den e crisis COVID-19.
Prome Minister Evelyn Wever-Croes:
PROME MINISTER A DUNA SPLICACION AMPLIO DEN PARLAMENTO TOCANTE E MANEHO DI GOBIERNO DEN E CRISIS COVID-19:
Diaranson mainta Prome Minister Evelyn Wever-Croes y Minister di Cultura, Finansa y Asunto Economico tawata den Parlamento pa duna splicacion tocante e maneho di Gobierno den e crisis COVID-19.
Prome Minister a habri su discurso splicando e trayectoria di Covid-19 desde 13 di maart dia cu Aruba a conoce su prome caso di COVID-19 pa actual. Gobierno di Aruba inmediatamente a tuma e decision di bin cu medidanan drastico pa asina evita e virus aki di sigui plama. Den e prome 3 simannan tawatin un crecemento rapido di 0-71 caso positivo. Danki na e decisionnan tuma a logra di frena e crecemento aki y despues di e 3 simannan e curva a cuminsa baha ya cu tawatin menos caso y mas hende a cuminsa recupera. Finalmente dia 28 di mei, e ultimo persona cu tawata tin COVID-19 a test negativo treciendo asina e total di caso positivo na 0. Gobierno ta consciente cu Aruba lo por conoce casonan nobo y ta prepara pa por atende cu e casonan aki si nan presenta.
Prome Minister Evelyn Wever-Croes: “Un elogio sigur ta bay na e team di calamidad pa nan profesionalismo pa cu maneho di e crisis aki. Aruba tawata prepara adelanta y a tuma e decision cu en caso e virus aki yega lo cuminsa cu e strategia di test agresivo; “search and destroy” manera e terminologia uza ta. E strategia aki a exigi no solamente planificacion sino tambe fondo ya cu mester tawata tin e testnan aki adelanta pa por cumpli cu e esaki debidamente. Compara cu e otro paisnan, awe Aruba ta un di e paisnan cu e testmento per capita di mas halto.
Aruba como un pais propio tawata tin e ventaha di bin cu su mesun strategia y no manera e islanan BES cu ta un municipio di Hulanda cu mester a sigui e mesun strategia cu Hulanda. Nan no tawata tin e strategia di test agresivamente cu ta esun cu a yuda Aruba hopi den combati e plamamento di e virus na un manera satisfactorio.
Danki tambe na e situacion financiero cu Gabinete Wever-Croes a sa di maneha na un manera responsabel e ultimo dos añanan aki, cu awe tawata tin fondo disponibel pa por a busca tur e testnan prome cu e crisis a alcansa nos isla.
E crisis di COVID-19 no tawata solamente un crisis di salud sino e tawata crisis den crisis. E tawata un crisis di salud cu a ser maneha debidamente, un crisis financiero na unda Aruba a perde su entradanan principal, un crisis economico ya cu nos pilar economico a cay y crisis den orden publico y social. Tambe Gobierno a hañe den manifestacionnan na unda a sali duna cara pa splica e situacion cu Aruba ta den den tur transparencia.
Esaki ta prome biaha den historia cu Aruba a enfrenta un crisis di e magnitud aki pero mescos cu tur otro crisis semper a sa di lanta cabes. Nos Arubianonan ta hendenan sin miedo y a enfrenta e crisis aki cu determinacion y curashi cu inspiracion di esnan prome cu nos cu a sa di engrandece e pais aki sin miedo.
Gobierno di Aruba a ricibi hopi elogio no solamente localmente sino tambe internationalmente pa e manera con a maneha e crisis den crisis aki y esaki no por a wordo logra sin e cooperacion di e comunidad di Aruba cu a sa di sigui e reglanan cu disciplina manera stipula pa Gobierno. Ta danki na tur e esfuerso di no solamente Gobierno di Aruba sino tambe di e profesionalnan y di nos comunidad cu awe Aruba tin e virus aki domina”.


text:
WILLEMSTAD – Den e kaso Magnus awe Dangelo Damascus i Carlos Pieter tabata pará dilanti wes. Nan ta bou di sospecho di komplisidat na e asesinato di Helmin Wiels.
Segun fiskal Gert Rip tin sufisiente prueba legal ku tur dos ta kómplise na e asesinato. El a pidi sinku aña pa Pieter i binti aña ménos aresto preventivo pa Damascus. Pieter su subrina, su ruman i su komprometida ta den sala i nan ta haña sinku aña muchu hopi ‘pa un hende ku ta inosente’: “ta kiko ta e prueba ku a trese dilanti awe tardi”, nan ta puntra, ‘nos no a tende”.
Bolle
Lo kita e plaka ku Damascus a haña pa su esfuerso fo’i dje. Su kastigu ta basta mas hopi pasobra OM ta konvensé ku dos siman despues di e asesinato riba Wiels e tabata e asesino òf ko-asesino di Raul Martinez, mihó konosí komo Bolle. Esaki probablemente tabata e shafùr den e asesinato riba Wiels, pero despues e mester a muri pasobra esnan ku a duna e orden tabatin miedu ku e lo a bai papia seka polis.
Damascus i Pieter lo a duna e sospechoso prinsipal Elvis Kuwas paña pa kamuflá pa e kometé e asesinato i a pone e numbernan falsu riba e outo ku e asesinonan a usa pa bai Mari Pampun. Despues di e atentado Pieter a yuda laba e outo ku nan a hui aden. Damascus i Pieter tabata sa ku nan tabata koperá na un asesinato pa plaka i lo a haña pago pa nan servisionan.
Prueba forense
Awe tambe fiskal a kuminsá su rekisitorio ku e relato di e atentado. Wiels a kai despues di nuebe òf dies tiru den su kurason i su lomba i a wak e asesino den su kara promé ku el a muri – kasi mésora – di su heridanan. Sobra di su argumentashon tabata konsistí kasi kompletamente di deklarashon di testigu ku ta konfirmá otro, pero prueba forense tabata skars.
Gladys Sophia-Alendy, ku ta hiba e defensa di Damascus, ta reprochá e fiskal den su defensa ku tur kos ku e bisa ta kos ku el a tende papiá i ku hopi di e deklarashonnan ta kontradiktorio òf ku entretantu a retirá nan atrobe. “Unda e jacket ku kapushòn famoso a keda ku Damascus lo a duna Kuwas i unda e maskarada òf e hanskunnan a keda?”, el a puntra.
Falta di komprenshon
Ora wes interogá e sospechosonan nan ta skonde tras di nan abilidat limitá di komprenshon: “Nò, nos no sa nada, nos tabata hunga dominó e dia ei anto di repenté Kuwas i Bolle mester a bai un ratu. Djis despues nan a bini bèk anto nos a tende na radio ku a mata Wiels.” Tur dos ta bisa ku nan no tin nada di hasi ku e asesinato.
Kuwas, asina wes a bisa e sospechosonan, durante e wega di dominó lo a bisa: “Mi mester bai ei bou bai tira un hende.” Damascus ta kontestá: “E pregunta si mi a tend’é bisa esaki ta loke e reshèrshinan ta blo keda kansa mi kuné.”
Fèrdrit
Pieter na fini manera ta kòrda wes ku a asesiná su ruman hòmber tambe i ku ainda no a kue e asesinonan. Ke men e por imaginá e fèrdrit di Wiels su rumannan masha bon mes.
Outor: Jean Mentens


text:
Awor ta na Rutte pa eliminá kaptividat sosial ekonómiko di e yu di Kòrsou bou di huma di Isla
Resientemente gabinete Rutte a instalá e Komishon Nashonal 200 aña di Reino, pasobra denter di poko Reino Hulandes ta eksistí 200 aña. Un reino ku no ta enserá Hulanda so. Nò. Sino un reino ku tambe konosé teritorio ultramarino. Parsialmente danki na e teritorionan akí Hulanda oropeo awendia tin su libertat.
Idealnan manera libertat i hustisia tin hopi balor, anto hulandesnan ta tuma esaki komo algu normal. Pero esaki no ta konta pa tur kaminda, tampoko denter di Reino Hulandes. Pa ta spesífiko e no ta konta pa habitante di Kòrsou ku ta biba bou di huma di Isla, e refineria ku dékada tras di dékada ta susha medio ambiente mas i mas. Durabilidat no ta eksistí den su glosario. Mi ta laga tur detaye di siensia natural un banda, ta basta ku mi menshoná algun prefiho importante. Pa aña ta yora sikiera 18 morto pa motibu di emishon di 50 mion kilo di dióksido di suafel i supstansha fini (mas ku tur refineria na Hulanda huntu), manera por lesa den relatonan di Ecorys-NEI di 2005. Lógikamente ta muchu mas ku esaki pasobra no ta midi emishon di hopi otro materia shushou. Ademas míles di hende ta keha pa loke ta trata nan salú. Lamentablemente mayoria di biaha ta e mes hendenan. Na Kòrsou bientu di pasat ta reina, ke men e bientu ta supla den mesun direkshon i ta plama kantidat enorme di materia venenoso ku ta kousa kanser den e mesun barionan, dia tras di dia. Ta e poblashon di klase soshal abou. E habitantenan akí (hopi biaha ku tiki skol so) ta biba masha bou di nivel di pobresa. Nan ke move sí, segun un enkuesta di GGD di 2007, pero ku kua sèn awor? Bon mirá gobièrnu a kue nan prezu di un manera sosial ekonómiko, ta stroba nan libertat
Refineria no ta aster pèrmit di molèster. Na promé instansha ta gobièrnu di Kòrsou ta responsabel pa mantenshon di mando. Ta asina korte di hustisia di Islanan Abou i Islariba a disidí. Gobièrnu di Kòrsou sinembargo ta ninga pa mantené i asta ta nenga ku refineria Isla ta aktua ilegal. P’esei nunka a but refineria. Korte sí tin otro opinion: Isla ta aktua ilegalmente, asina korte a huzga. Hurídikamente esaki ta algu bon, pero den práktika esaki no ta solushoná nada ainda, pasobra Isla ta sigui kometé su delitunan ku ta kousa strukturalmente morto di hende. Pero Statüt di Reino Hulandes ta laga espasio pa speransa, pasobra na di dos instansha gobièrnu di reino ta responsabel. Segun artíkulo 43 di Statüt gobièrnu di reino, a base di funshon di garantia, mester intervení ora tin kuestion di maneho defisiente. Tambe ora ta violá derecho humano i otro libertatnan.
Anto ta nèt esaki ta pasando na Kòrsou, ta mi siertitut (mira por ehèmpel artíkulo 24 di e deklarashon di derecho di mucha). Mi no ta para mi so, den e pensamentu akí. Promé minister Rutte ta pensa meskos. Na aña 2007 el a bisa den e matutino Spits ku e gobièrnu di reino di e tempu ei mester a intervení ‘si ta nodi ku un instrukshon di mando’. Na 2008, komo presidente di frakshon di VVD el a hasi pregunta na sekretario di estado di e tempu ei, Bijleveld. Huntu ku parlamentarionan di Groen Links, SP, PvdA i CDA Rutte a mustra riba e maneho indebí di mandatarionan di Kòrsou pa loke ta trata refineria Isla. Ta mas ku kla. Promé minister Rutte tin ku karga su responsabilidat a base di Statüt di Reino Hulandes. Ma tin mas moral.
Bien bèrdè por bisa ku Adolf Hitler a stroba libertat di Hulandesnan oropeo na un manera pisá. Danki Dios tabatin aliadonan. Nan a lucha pa nos libertat, na tera, riba laman i den aire. Demanda pa kerosin tabata masha grandi e tempu ei, òf sitando promé minister Gerbrandy ku a bisa na Radio Oranje: “Nos ta bai gana e guera akí riba olanan di zeta i kargonan di bouksit.” Ta e palabranan históriko akí ta desvelá e importansha ekonómiko i militar di Kòrsou den e Segundo Guera Mundial. Refineria Isla, e tempu ei den man di SHELL, huntu ku refineria di Aruba, a suministrá mas ku mitar dje kerosin pa e aliadonan, segun Liesbeth van der Horst den su buki Wereldoorlog in de West: Suriname, de Nederlandse Antillen en Aruba 1940 – 1945. Hopi Yu di Kòrsou e tempu ei a traha duru pa libertat sosial ekonómiko di e hulandes oropeo. Awóraki ta toka na promé minister Rutte pa eliminá kaptividat sosial ekonómiko di e kurasoleñonan bou di huma di Isla.
Sí, manera mi di: e mesun refineria ku a trese Hulanda oropeo asina tantu: libertat.


text:
PALABRA DI CONDOLENCIA NA FAMIANAN DI E VICTIMA
Home Uncategorized EVELYN WEVER-CROES: ARUBA TA DEN SHOCK PA E TRAGEDIA DI DIAMARS NA...
EVELYN WEVER-CROES: ARUBA TA DEN SHOCK PA E TRAGEDIA DI DIAMARS NA BOEGOEROEI
STA. CRUZ — Lider di MEP Evelyn Wever-Croes atraves di un grabacion, a manda palabranan di condolencia y convivencia pa e famianan di e victimanan di e tragedia diamars ultimo na Boegoeroei.
“Mi palabra di condolencia y convivencia ta bai na famianan di e victimanan. Mi ta spera cu Dios por duna nan forsa den e temponan dificil aki, y cu e victimanan sosega na pas.
Mi pensamento tambe ta bai na demas agentenan policial envolvi, y mi ta desea nan forsa den e temponan dificil aki.
Mi ta extende palabranan di condolencia y convivencia tambe na henter e Cuerpo Policial, pasobra un agente policial cu perde su bida na pia di trabou ta un sla duro pa henter Cuerpo. Cu Dios duna boso forsa, y duna mando policial forsa y sabiduria pa guia e Cuerpo den e temponan dificil aki.
Aruba ta pasando den momentonan dificil pa loke ta criminalidad, y nos mester di un Cuerpo fuerte pa combati criminalidad cu man duro.
E tragedia a pone mi para keto tambe na e estado di cuido di salud mental na Aruba. Nos no tin un cuido di salud mental adecua na Aruba, y eynan nos a faya.
E problema di salud mental y di esnan cu tin problema di salud mental y di abuso di droga, ta serio na Aruba, y tin hopi famia destrosa. Famianan cu ta busca ayudo y cuido pa nan ser keri pero no ta haya.
Nos sa di mas cuidadano cu mester haya cuido di salud mental, pero no ta haya e cuido adecua. Nos ta di cuidadanonan cu mester wordo interna, pero aki na Aruba nos no tin un instituto pa interna.
Esaki no ta e momento pa punta dede ken tin culpa of laga. Ban usa e momento aki pa uni den nos compromiso pa algo asina no sucede nunca mas.
Nos compromiso ta pa brinda cuido di salud mental, e lugar cu e mester. Y brindsa un cuido di salud mental digno na Aruba y pa construi un instituto pa interna esnan cu mester di cuido mas intensivo.
Nos compromiso ta pa brinda Cuerpo Policial mas personal y material pa nan por eherse nan trabounan mas mihor, y pa protehe nan mes.
Asina so nos por percura cu locual a socede ayera, no pasa nunca mas. Cu Dios duna famianan di victimanan forsa, y cu e victimanan sosega na pas”, tabata palabranan di lider di MEP Evelyn Wever-Croes.


text:
Kamay – Diahuebs anochi ambulance a bay un adres na Kamay, caminda cu un persona lo a bira malo. Na e cas nan a constata cu e dama no tawata duna señal di bida y cu e lo tawata tin algun rato morto caba.
A base di loke nan a wak y pa buena marcha a pidi presencia di polis.
Mes ora dos unidad policial a yega e cas y a pidi pa dokter.
Informacionnan cu nos a haya ta cu e dama aki, henter dia tawata sinti malo, esta hopi dolor den barica.
Den oranan di merdia e lo a bebe pilder y a bay sosega.
Anochi
Den oranan mas di anochi su pareha lo a bay wak con a sigui cune, pero ta ripara cu e no tawata reacciona y aki ta caminda a avisa ambulance.
Ey ta caminda cu nan a wak cu e dama no tawata duna señal di bida.
Dokter Texier a presenta y a constata morto natural di e dama M. Arends naci na aña 1982
Nos kier a manda un palabra di condolencia na famia di e fayecido.


text:
Despues di mas of menos cuater ora di persecucion, awe nochi nochi polis a logra detene e sospechoso di ladronicia di un waverrunner na e beach di Cura Cabay. E no tabata sa cu polis tabata sperando riba dje eynan y asina cu el a para e waverunner na tera, a sali riba dje y a deten’e mesora.
Tur cos a cuminsa den oranan di atardi, ora cu doño di un compania cu ta huur waverunner a informa polis cu nan a horta un di su vehiculonan. Ta trata di e waverunner cu number 10 riba dje. Nan a señala un homber di fam Mathilda como esun cu lo a bay cu ne. A informa polis maritimo cu a start un buskeda riba lama. No a dura mucho cu a logra topa cu e homber, pero el a nenga di stop.
E homber a tene polis ocupa pa un bon rato, bayendo pariba na altura di Pos Chikito, a muha e polisnan den boto y despues a bay bek direccion Noord. A bay Eagle Beach, sigui pa e beach na altura di Strand Politie, Marriott, Ritz Carlton y despues regresa. El a sigui bay ariba te banda di Rodgers Beach na San Nicolas pero a cambia di rumbo y a bay Cura Cabay.
Tur e tempo e helicopter di polis tabata bula riba e sospechoso y tabata no solamente lusa e waverunner pero tambe duna e demas polisnan indicacion di su locacion. Tabatin un ekipo di varios polis cu tabata sigui e homber for di tera mientras cu unidad di polis maritimo a conduci e persecucion riba lama.
Na Cura Cabay e no a conta cu polis tabatin un comision di recepcion ta spera riba dje, scondi den e mangelnan y cu luz di auto nan paga. Asina cu el a sinti su mes comodo na tera, nan a sali riba dje y a mand’e tera mesora pa deten’e. Ta considera e sospechoso como un sospechoso, conoci di husticia, pero cu den e caso aki awor ta sospecha di a joyride un waverunner.
Despues di su detencion, a transport’e pa ward’i polis di Noord, situa na Shaba. Ey lo present’e dilanti un subfiscal pa e duna cuenta di su acto y asina tende di e oficial si e ta keda encarcela pendiente investigacion of si lo lag’e den libertad pendiente su caso. Mester menciona cu na su yegada, el a bisa 24ora.com cu e polisnan mester a tuma entre cuater pa cinco ora pa por a gar’e, locual e mes a considera un berguensa pa e defensornan di ley.
E persecucion aki obviamente ta un di esunnan di mas caro di ultimo tempo. No solamente pa e cantidad di polis riba pia y riba lama tras di un solo homber cu a horta un waverunner, pero tambe pa e tempo cu henter e buskeda a tuma. Polisnan cu mester a keda traha, cobra overtime, e gasto di helicopter pa tanto ora largo asina den aire y combustibel pa e boto di polis cu a keda bay pariba y bin pabou bek tras di e mesun sospechoso.
Riba red social mesora a sali un cantidad di meme rond di e persecucion. Mientras cu un grupo ta pidi caba pa libertad pa Mathilda, otronan ta sinti cu e mester paga un castigo caro awo pa a horta y despues burla di autoridadnan policial. Pa comunidad na cas, nan a keda claba riba 24ora.com pa sigui e varios transmicionnan bibo di tur skina, pa mira con a busc’e, con a gar’e na Cura Cabay y despues con a entreg’e na ward’i polis di Shaba pa su encarcelacion pendiente e investigacion contra dje.


text:
Awe merdia despues di 12:00 pm a bati alarma pa un accidente na e parti nort di costa di nos isla. Autoridadnan a sali mesora den e direccion ey, debi cu tabata papia di victimanan herida na e sitio di desgracia. Ambulance a activa tambe y a bay brinda asistencia den e area entre Bushiribana Ruins y Wariruri Beach.
Un vehiculo “U.T.V” a tuma un birada mucho skerpi, cu a pone cu e chauffeur a perde control y e vehiculo a kentel. Den e proceso e chauffeur a resulta herida. Ambulance a yega mesora na e sitio y a transporta e victima pa hospital, pa ricibi cuido medico avansa.
Polis a yega net na momento cu e ambulance tabata saliendo caba. A tuma datos di esunnan den e grupo di UTV pa e investigacion cu ta sigui awo.


text: KRALENDIJK – Gezaghèber Edison Rijna resientemente a bisa; e riesgo di kontagio ta ménos momentu ta trata di hóbennan di 13 pa 19 aña. Esaki no ta kuadra, esta loke gezaghèber a bisa, konsehal di Demokrat Rolanda Hellburg-Makaai a menshoná durante reunion di Komishon di CoViD di Konseho Insular resientemente. “Mi a komprondé ku tin henter un klas di MBO den karentena. Na MBO tin mucha òf hóben ku ta kasi adulto, ku ta riba 19 aña. Mi ta imaginá mi mes ku den kada klas tin un máksimo di 10 alumno. Esnan ku tin mas ku 19 aña, skol a haña instrukshon kon ta atendé ku e grupo aki? Den edat di 19 aña òf mas grandi, mester kumpli ku e medida di 1 meter i mei di distansia for di otro. Ta importante pa tende si e instrukshonnan ta kos aktual òf di algun luna pasá? Gezaghèber a bisa ku e instrukshonnan ta di basta dia i no aktual. Naturalmente e medidanan básiko ta keda válido. Sigur esun di mantené distansia sosial ta keda na vigor”, Gezaghèber Edison Rijna a bisa.


text:
Campeonato di NFL ya a inicia algun siman atras, tabata tin varios wega interesante caba cu a tuma lugar y e wega di siman a tuma lugar dialuna anochi unda cu Dallas Cowboys a enfrenta Philadelphia Eagles.
Ambos ekipo a yega e wega aki cu record di 1 wega gana y 1 wega perdi.
Den prome quarter, ekipo di Dallas Cowboys ta logra anota 2 touchdown y ta score tambe 2 extra punto, mientras cu Philadelphia Eagles ta score 1 touchdown y 1 extra punto.
Den di dos quarter Dallas Cowboys despues di a hunga un serie di pasonan elabora ta logra anota 1 touchdown pero ta faya extra punto.
Prome mitar ta bay den descanso cu score di 20-7 na fabor di Dallas Cowboys.
Den di tres quarter Dallas Cowboys y Philadelphia Eagles tabata tin bon hugada, y ambos ekipo ta logra anota un touchdown y tambe nan extra punto.
Den e ultimo quarter, Dallas Cowboys a sigura e victoria anotando dos touchdown y nan extra punto mientras cu Philadelphia Eagles ta logra anota un touchdown cu extra punto.
Score final di e wega aki a termina 41-21 na fabor di Dallas Cowboys cu a mustra di tin un ekipo basta solido e aña aki y ta logra nan di dos victoria den e temporada nobo aki, mientrs cu Philadelphia Eagles ta cay na di dos derota den e temporada aki.


text:
Compara cu februari 2021, e cantidad di placa den circulacion a crece cu Afl. 38,9 miyon te na Afl. 4.858,2 miyon den e luna di maart 2021. Esaki a resulta for di un subida den e reserva activo domestico netto (+Afl. 42,4 miyon) y un bahada den e reserva di divisa netto (-Afl. 3.6 miyon).
E expansion den e activo domestico netto a wordo causa pa un aumento den credito domestico (+Afl. 51,9 miyon). Transaccionnan no relata na credito a baha cu Afl. 9,4 miyon. E subida den credito domestico ta wordo atribui na un expansion den credito bancario netto na e sector publico (+Afl. 67,7 miyon) y un bahada den credito bancario na e sector priva (-Afl. 15,8 miyon). E subida den credito bancario netto na e sector publico a wordo causa pa un bahada den deposito di gobierno (-Afl. 67,6 miyon). E caida den credito bancario na sector priva a resulta for di menos credito na empresa (-Afl. 7,7 miyon), na consumidor (-Afl. 5,9 miyon) y hipoteca pa vivienda (-Afl. 2,2 miyon).
E reserva di divisa netto di e sector bancario a baha door di benta netto di divisa na publico (+Afl. 216,2 miyon), principalmente relaciona cu pago pa importacion di mercancia, otro inversionnan, y otro servicionan. Esaki a wordo casi completamente mitiga pa compra netto di divisa for di publico (-Afl 212,5 miyon), mas tanto relaciona cu entrada for di turismo y transferencia netto for di cuentanan den exterior di companianan local.
Inflacion
E nivel general di prijs, cu ta wordo midi door di e indice di prijs di consumo, a registra un bahada di 1,1 porciento den e luna di maart 2021, compara cu 1.9 den februari 2021. E contribuyente principal na e bahada aki tabata e componentenan “Recreacion y Cultura”, “Paña y Sapato” y “Cuminda y Bebida No-alcoholico”. Pa loke ta trata e promedio anual di e tasa di inflacion, esaki a registra -2,2 porciento na maart 2021, compara cu -2,2 porciento na februari 2021.
Entrada di Gobierno
Entrada total di gobierno a suma Afl. 70,6 miyon na maart 2021, cual ta Afl. 11,5 miyon menos cu e mesun luna di e aña anterior. Esaki a resulta for di bahada den entrada di impuesto (-Afl. 8,6 miyon) y den entrada no relata na impuesto (-Afl. 2,9 miyon).
E caida den entrada di impuesto a wordo causa principalmente pa menos entrada for di impuesto riba salario (-Afl. 6,2 miyon) y e asina yama “turnover tax” (-Afl. 5,1 miyon). Di otro banda, entrada for di impuesto riba ganashi a subi cu Afl. 5,7 miyon.
Turismo
Na maart 2021, e cantidad di turista a registra 48.967 turista, cual ta 6.125 mas bishitante (+14,3 porciento) compara cu na maart 2020. E crecemento aki a wordo causa pa subidanan den e mercado Norte Americano y mercado Latino Americano di 6.191 bishitante (+16,6 porciento) y 56 bishitante (+3,0 porciento), respectivamente. Di otro banda, e mercado Europeo a baha cu 172 bishitante (-6,3 porciento).
E subida den e mercado Norte Americano a resulta for di mas bishitante for di Merca (+9.476 bishitante of 27,9 porciento). E aumento den e mercado Latino Americano a wordo causa pa mas bishitante for di Colombia (+772 bishitante of 177,5 porciento)


text:
Tag Archives: sector publico
Procedura Notifica AO Sector Publico (Entrante 28 April 2020)
Procedura Notifica AO Sector Publico Procedura Notifica AO Sector Publico (entrante 28 april 2020) Riba e prome dia ta notifica AO cerca e dunado di trabao. E dunado di trabao ta registra e notificacion den Webportaal. Si ta sigui malo e di dos dia yama entre 7:00 AM y 9:00 AM na e oficina di… Mas Informacion
Diabierna no tin Control Medico pa Trahado Publico na SVb
Cu excepcion pa esnan cu tin afspraak caba Pa motibo di actividadnan interno diabierna awo 27 di september no tin control medico pa trahadonan publico (ambtenaar of gelijkgestelden). Esnan cu tin un afspraak caba si lo ricibi nan control na e mesun orario cu e afspraak ta poni. Ambtenaar of Gelijkgestelden pues cu lo mester… Mas Informacion
Control Empleado Publico ta muda di SVb Eagle pa Sun Plaza
Entrante diabierna 30 november 2018 Empleadonan Publico cu tabata ricibi control na Van Leeuwenhoekstraat (Ex-BGD), ta bay ricibi control medico na nos sucursal nobo situa den Sun Plaza, Lloyd G. Smith Blvd 160. Nos dokter di control ta situa unda antes tabata consultoria di dr. Lily Beke na Sun Plaza, na e parti abao meimei… Mas Informacion
Sucursal di SVb na Van Leeuwenhoekstraat ta Cera
Update 3 april 2018: ambtenaar y gelijkgestelden cu tabata acudi na Van Leeuwenhoekstraat entrante mayan diaranson 4 di april por acudi na nos oficina principal na Eagle pa ricibi control medico. Tambe pa mayan nos liña di telefon 527-2782 ta den servicio atrobe. Algun tempo pasa por a tuma nota cu e edificio di SVb… Mas Informacion
Diabierna Merdia 9 y Dialuna 12 di Februari SVb ta Cera
En conexion cu actividadnan interno y un ATV pa dia despues di Carnaval tur oficina di nos Banco di Seguro Social SVb ta cera pa publico riba: diabierna 9 di februari 2018 entrante 12:00 PM dialuna 12 di februari 2018 henter dia Riba e dianan aki por notifica AO online mediante nos website www.svbaruba.org. Notificacion… Mas Informacion
Dialuna 5 Februari SVb ta Cera
En conexion cu un ATV pa dia despues di Carnaval di Mucha tur oficina di nos Banco di Seguro Social SVb ta cera pa publico riba dialuna 5 di februari 2018. Durante e dia aki por notifica AO (meld ziek) riba nos website www.svbaruba.org. Notificacion di AO mediante 527-2782 ta posibel solamente entre 7’or AM… Mas Informacion
Entrevista Directeur ir. E.M. Jacobs na Canal 22 tocante Webportaal
Directeur di SVb ir. Edwin Jacobs na Canal 22 ta papia tocante maneho di absentismo y uzo di Webportaal di SVb:
Diabierna 13 februari desde 12:00 pm SVb ta cera pa publico
Banco di Seguro Social Aruba SVb ta anuncia cu en conexion cu actividadnan interno, tur su oficinanan lo ta cera pa publico riba diabierna 13 februari 2015 desde 12:00 pm.
Ceramento di oficina di SVb
Banco di Seguro Social Aruba SVb ta anuncia cu en conexion cu actividadnan interno, tur su oficinanan lo ta cera pa publico riba diabierna 28 di december desde 2:00 pm.


text:
Riba e website aki bo ta haña informashon di gobiernu di reino: topiko-, notisia-, dokumento- i publikashonnan.
Ta dediká masha hopi tempo i kuido pa ofresé riba e site aki, informashon den e forma mas kompletu i mas korekto posibel, informashon aktuál i pa e ta mas aksesibel posibel. Ta hasi tur esfuerso pa mantené e site aki lo mas kompletu posibel i tambe hopi agradabel pa usa. Kontinuamente e site aki ta den desaroyo. Por entrega pregunta, observashon of komentario i sugerensha tokante funshonamentu i estilo di e site aki via e formulario di kontakto.


text:
Konsehal Daisy Coffie di Frakshon Coffie: Diputado di Finansa a pone Boneiru bou di kuratela finansiero total E diputado tin ku karga konsekuensia di esaki / Raadslid Daisy Coffie van Fractie Coffie: Gedeputeerde van Financiën plaatst Bonaire onder totale financiële curatele De gedeputeerde moet de gevolgen hiervan dragen
Konsehal Daisy Coffie di Frakshon Coffie:
Diputado di Finansa a pone Boneiru bou di kuratela finansiero total
E diputado tin ku karga konsekuensia di esaki
Kralendijk, 22 di novèmber 2020 – Segun konsehal Daisy Coffie algu insólito a tuma lugá awor ku Kolegio di supervishon finansiero (CFT) a disidí a base di lei pa e mes traha e presupuesto pa aña 2021 pa motibu ku Konseho Insular no a stipulá e presupuesto i entregá esaki na tempu, esta pa mas tardá 15 di novèmber. Daisy Coffie: ‘Aya banda sekretario di estado Raymond Knops e biaha aki si no a koperá ku Kolego Ehekutivo kende a manda pidi e sekretario di estado pa posponé entrega di presupuesto 2021. Mas bèrgwensa ta ku e sekretario di estado i tambe Kolegio di supervishon finansiero a atvertí gezaghèber na vários okashon ku Kolegio Ehekutivo i prinsipalmente e diputado enkargá ku finansa ta fayando ku e maneho finansiero di nos isla. A kita un di e derechonan fundamental di Konseho Insular, esta su derecho di stipulá presupuesto, for di dje i a pone den man di un organisashon ku no tin ningun legitimashon demokrátiko, esta unu ku pueblo boneriano no a skohe den un elekshon liber i sekreto. E diputado enkargá ku finansa ku e negligensia aki di su tarea a pone Boneiru totalmente bou di kuratela finansiero.’
Gezaghèber
‘E aktitut aki di e diputado mester di un desaprobashon fuerte di parti di nos Konseho Insular. Pero no e so, gezaghèber ku tin e tarea di kuidadó di bon gobernashon tampoko ta sali liber. E kartanan di tantu Kolegio di supervishon finansiero komo di e sekretario di estado ta indiká ku na vários okashon a hala gezaghèber su atenshon ku gobièrnu ta fayando ku e prosedura pa traha presupuesto, entregá esaki na tempu na Konseho Insular i publiká esaki pa asina Konseho Insular por hasi su trabou debidamente. Tambe den Presidio lidernan di frakshon a ekspresá nan prekupashon pa e retraso di Presupuesto 2021 na presidente di Presidio – Gezaghèber – ku alabes ta presidente di Kolegio Ehekutivo. Pa kolmo ora entregá mes no ta entregá esaki kompleto i ta falta yen di dokumento ku tambe ta stroba e proseso. Gezaghèber den esaki tambe a neglishá su tarea di supervishon,’ segun konsehal Daisy Coffie.
Desaprobashon
Mas aleu Daisy Coffie ta alegá ku ta bon pa komunidat tin informashon tokante kiko a pasa den e kaso aki. E konsehal ta splika ku lei ta preskribí ku Kolegio Ehekutivo mester entregá e presupuesto di e aña siguiente, den e kaso aki pa e aña 2021 pa mas tardá 1 di sèptèmber 2020 na Konseho Insular. Sra Coffie: ‘Esaki no a tuma lugá i ta te na 27 di òktober, esta 57 dia (8 siman) mas lat nan a entregá e presupuesto. E mesun lei ta stipulá ku Konseho Insular no por trata e presupuesto ku no ta despues ku durante 14 dia ku e presupuesto ta disponibel públikamente pa siudadanonan i/o institutonan ku tin di haber ku e presupuesto por trese nan remarke. Esaki ta nifiká ku ta te dia 11 di novèmber Konseho Insular por a kuminsá ku tratamentu di e presupuesto. Pa kolmo pa e dia ei riba petishon di gezaghèber a posponé e tratamentu pa trata e rapòrt di integridat di Bonaire Holding Maatschappij. Esaki a keda tratá 12 di novèmber i pa kolmo no a terminá ni yega na konklushon tampoko. Dia 18 di novèmber esta tres dia despues di e fecha ku lei ta stipulá ku mester entregá e presupuesto stipulá pa Konseho Insular Kolegio di supervishon finansiero ta manda e karta den kua nan ta konkluí ku a violá e leinan i ku nan mes, esta Kolegio di supervishon finansiero ta bai traha e presupuesto di 2021 sakando e derecho i outoridat aki for di man di Konseho Insular. E petishon di gezaghèber na sr. Knops pa entregá e presupuesto mas lat ta keda rechasá rotundamente ku un reakshon fuerte ku no ta tolerá mas e fayo i negligensia di kumpli di parti di Kolegio Ehekutivo i en partikular e diputado di finansa. Un desaprobashon total pues di parti di Den Haag.’
Kómplise
‘Pa nos na Boneiru ta un bòftá den kara di representantenan di pueblo, pues ta un bòftá den kara di pueblo boneriano, ku no por keda sin konsekuensia pa e diputado en kestion. Konseho Insular den su totalidat lo mester tuma un posishon, sino e konklushon ta hustifiká ku Konseho Insular ta sostené mal gobernashon i ta kómplise den esaki,’ segun konsehal Daisy Coffie di Frakshon Coffie.
Raadslid Daisy Coffie van Fractie Coffie:
Gedeputeerde van Financiën plaatst Bonaire onder totale financiële curatele
De gedeputeerde moet de gevolgen hiervan dragen
Kralendijk, 22 november 2020 – Volgens raadslid Daisy Coffie is het uiterst ongehoord wat er gebeurd is nu de CFT op wettelijke gronden heeft besloten zelf de begroting voor het jaar 2021 maken, omdat de Eilandsraad deze niet op tijd heeft vastgesteld en ingediend, uiterlijk vóór 15 november dus. ‘Anderzijds heeft staatssecretaris Raymond Knops deze keer niet met het Bestuurscollege, dat de staatssecretaris heeft gevraagd om de indiening van de begroting 2021 uit te stellen, meegewerkt. Nog meer beschamend is het dat zowel de staatssecretaris als de CFT de gezaghebber er vaker op hebben gewezen dat het Bestuurscollege en voornamelijk de met financiën belaste gedeputeerde tekortkomen m.b.t. het financieel beheer van ons eiland. Eén van de fundamentele rechten van de Eilandsraad, met name het recht van vaststelling van de begroting, is haar ontnomen en in handen gelegd van een organisatie die geen enkele democratische legitimatie kent, i.c. die niet door de Bonairiaanse bevolking bij vrije en geheime verkiezingen is gekozen. Met deze verwaarlozing van zijn taak heeft de gedeputeerde van financiën Bonaire totaal onder financiële curatele geplaatst,’ aldus Daisy Coffie.
Gezaghebber
‘Dit optreden van de gedeputeerde verdient een krachtige afkeuring zijdens onze Eilandsraad. Maar niet de gedeputeerde alleen, ook de gezaghebber die de taak als beschermer van deugdelijk bestuur heeft, gaat niet vrijuit. De brieven van zowel de CFT als de staatssecretaris geven aan dat meerdere keren de gezaghebber erop gewezen is dat het eilandbestuur niet voldoet aan de procedure voor het maken van een begroting, deze op tijd in te dienen bij de Eilandsraad en te publiceren zodat de Eilandsraad haar werk naar behoren kan doen. Ook hebben de fractieleiders, met betrekking tot het te laat indienen van de Ontwerpbegroting 2021, hun bezorgdheid tijdens het Presidium kenbaar gemaakt aan de voorzitter van het Presidium – De Gezaghebber – die tevens ook voorzitter van het Bestuur College is. Alsof dit nog niet genoeg is, gebeurt het dat áls de begroting ingediend wordt, deze niet compleet wordt ingediend maar dat er vele documenten missen, wat het proces ook hindert. Ook de gezaghebber verwaarloost zijn toezichttaak in deze,’ volgens raadslid Daisy Coffie.
Afkeuring
Daisy Coffie betoogt verder dat het goed is dat de gemeenschap informatie krijgt over wat er in dit geval is gebeurd. Het raadslid legt uit dat de wet voorschrijft dat het Bestuurscollege de begroting voor het komende jaar, in dit geval dus voor het jaar 2021, op uiterlijk 1 september 2020 moet indienen bij de Eilandsraad. Mw Coffie: ‘Dit is niet gebeurd en het was niet eerder dan op 27 oktober, 57 dagen (8 weken) later dus, dat de begroting ingediend werd. Dezelfde wet die bepaalt dat de Eilandsraad de begroting niet eerder in behandeling kan nemen dan na 14 dagen nadat de begroting openbaar ter inzage is gesteld voor burgers en/of instanties die te maken hebben met de begroting, zodat zij hun op- en aanmerkingen kunnen plaatsen. Dit houdt in dat de Eilandsraad niet eerder dan op 11 november had kunnen beginnen met de behandeling van de begroting. Tot overmaat van ramp werd op die dag, op verzoek van de gezaghebber, de behandeling uitgesteld om het rapport over integriteit bij de Bonaire Holding Maatschappij te behandelen. Dat rapport werd op 12 november behandeld, maar die behandeling werd niet afgerond en zijn ook geen conclusies geformuleerd. Op 18 november, drie dagen dus na de wettelijk voorgeschreven datum waarop de door de Eilandsraad vastgestelde begroting ingediend moest worden, komt er een brief van de CFT waarin ze vaststellen dat de wet is overtreden en dat zij zelf, de CFT dus, de begroting 2021 gaan maken, en halen bijgevolg op die manier dit recht en deze bevoegdheid uit handen van de Eilandsraad. Het verzoek van de gezaghebber aan dhr. Knops om de begroting later in te dienen werd ronduit afgewezen met een scherpe reactie dat de fouten en taakverwaarlozing zijdens het Bestuurscollege en in het bijzonder de gedeputeerde van financiën niet langer getolereerd worden. Een totale afkeuring dus door Den Haag.’
Medeplichtig
‘Voor ons op Bonaire is dit een klap in ons gezicht als volksvertegenwoordigers, dus ook een klap in het gezicht van de bevolking, die niet zonder gevolgen kan blijven voor de gedeputeerde in kwestie. De Eilandsraad in haar geheel moet een standpunt innemen, anders is het een gerechtvaardigde conclusie dat de Eilandsraad ondeugdelijk bestuur ondersteunt en hierin medeplichtig is,’ aldus raadslid Daisy Coffie van Fractie Coffie.


text: Diadomingo anochi a drenta informe di un accidente cu hende herida na Kas Ariba, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un dama chauffeur a bay pasa na e birada pa bay nort pero como cu tin tera banda y tambe riba e caminda e tera a pone e dama chauffeur kita na man robez y esaki a pone perde control y bolter. Segun e dama chauffeur e no tin mester di ambulans pero pa mas seguridad polis a pidi pa e ambulans bini toch pa control’e.


text:
Den e reunion aki e Paisnan den Caribe ta bin hunto pa dialoga riba e trabounan cu ta haci pa tene e sistema financiero limpi di labamento di placa y financiamento di terorismo.
Luna pasa e a somet’e sistema financiero di Aruba na e evaluacion di CFATF y awor Gobierno ta den espera di e resultado di dicho evaluacion.
Dentro di poco Aruba lo haya e prome draft di e raport y den e Reunion Plenario di mei 2022, ta spera di trata e raport di e evaluacion di Aruba.
Desde inicio di CFATF na aña 1990, Aruba tabata semper activo den e organisacion regional aki. Den e ultimo añanan Aruba ta fungi como e representante di e 'Dutch Speaking Countries' den e 'Steering Group' di CFATF.


text:
ORANJESTAD – Diadomingo tabatin e evento di “Poetry is an Island” y Aruba Bank a contribui na esaki. E evento aki tabata un dedicacion na 10 aña di nochi di poesia. E evento tabata uno hopi bunita y hopi bon bishita.
Desde 4’or di atardi porta a habri na Flor di Oriente y tur hende a disfruta di e diferente actividad cu tabatin pa cu e festival di poesia cu a bay te den oranan di anochi laat. Diferente banda local tabata presente pa asina deleita tur presente y no por a laga afo steelpan. Poesia ta pa tur hende, p’esey tabatin muchanan presente kendenan tambe a disfruta di esaki.
Pe muchanan tabatin lesamento di poesia, kendenan a gusta esaki. Presente tabatin diferente tipo di poeta, manera Street Poets, Stage Poets, tambe tabatin “open mic” pa esunnan cu tabata desea di declama un poesia na e momento ey.
Pa clausura e anochi aki, pa prome biaha tabatin presente e artista internacional di poesia, Alysia Harris, kende a deleita tur hende cu su bunita palabranan.
Aruba Bank ta contento di a sostene poetanan local, pero tambe Basha Foundation pe bunita evento aki.


text:
WILLEMSTAD – Inspekshon di Salú a pidi intervenshon di Korte pa baha e direktiva aktual di Kas di Kuido Bethesda i nombra un direktiva nobo pa e verpleeghuis situá na Piscadera. E instrukshon a surgi despues ku Bethesda aña pasa aprel a sali hopi malu for di un oudet grandi. Inspektor di Salu, Gersji Rodrigues Pereira a konfirmá e investigashon intensivo aki na e Verpleeghuis ku tin mas o ménos 160 kama.
Inspekshon di Salú ta hopi alerta tambe kaminda ku tin riesgo pa hende den kuido i ora ta envolví gruponan vulnerabel. Ta trata di kasonan ku ta enserá ansiano i , pashènt di kas di kuido pero tambe mucha hopi jòn, pues beibi resien nasé òf ku ainda no a nase. Ta den e kuadro aki mester mira e investigashon ku Inspekshon di Salú a hasi na Bethesda.
Un grupo di sinku hende, inkluso ekspertonan di eksterior, durante di algun dia a kondusi e oudet. A trata di un speshalista den medisina pa ansiano. Na Kòrsou mes no tabatin un persona ku e konosementu aki i ku ademas ta independiente. Gersji Pereira a splika ku a traha un rapòrt amplio i ku diskutié ku e direktiva di Bethesda.
Kontrol riba kuido di ansiano na Kòrsou no ta fásil, segun Ret Karibense a konkluí for dje splikashon di Gersji Pereira. No ta fásil pa determiná ken ta responsabel pa e kuido. Aña pasá Inspekshon di Salú a kuminsá bishita vários Kas di Ansiano, pa di tur manera investigá e parti médiko di e kuido.
Aktualmente no por saka solamente un konklushon for di e bishitanan aki, pasobra no a resumí e loke ku a konstatá den un dokumento . Pero aki aya a duna konseho pa mehora sierto situashon. Sinemambargo en general e situashon aki no ta preokupante. Mayoria dje kasnan di ansiano ta dediká atenshon aseptabel na e aspekto médiko di e hendenan. “Pero esei no ta kita ku e inspekshon riba kasnan di ansiano mester bira mas skèrpi. Esei ta nifiká ku e inspekshon mester ta mihó regla. Pasobra por hasi inspekshon solamente ora ku e ta mihó regla”, ta palabranan di Gersji Pereira.
Outor Dulce Koopman


text:
Bishita na kompleho i lokalidatnan di ORV na Rio Canario dor di Minister di Hustisia
Bishita na kompleho i lokalidatnan di ORV na Rio Canario dor di Minister di Hustisia
Resientemente Minister di Hustisia sr. Quincy Girigorie a bishita e kompleho di ORV na Rio Canario. Bou di guia di direktor di ORV sra. Falbru i ‘Hoofdbedrijfsvoering wnd’ sra. Gonet, minister a haña un bista di e situashon di ORV na Rio Canario ku for di 2013 ta sera pa motibu di mal estado di e edifisionan.
Ku esepshon di Sala di Deporte Victor Maduro i lokalnan 3,4 i 5, situashon di e kompleho i lokalidatnan ta hopi deplorabel. Sala Di Deporte Victor Maduro i lokalnan 3,4 i 5 ta wordu usá pa deporte, training i formashon. Minister ta pendiente pa tuma akshon rápido pa remediá e situashon.


text:
E eksposishon ‘Freeports of the Caribbean Curaçao & Statia’ ku ta tuma lugá di 17 di mart te i ku 31 di yüli 2008, ta duna bida na aktividatnan di e tempu ei.
E eksposishon ta tuma lugá den e hal di e edifisio nobo di NAAM, National Archaeological Anthropological Memory Management situá na Johan van Walbeeckplein 13.
E eksposishon ta interpretá bida na Willemstad (Kòrsou) i Oranjestad (St. Eustatius) na siglo 18, prinsipio di siglo 19 i kuminsamentu di siglo 20. E tempu ei tabatin hopi komersio entre e kolonianan den Karibe, Nort- i Sur-Amérika, Europa i Afrika. E komersio ei tabata trese produkto di rònt mundu riba e wafnan di Kòrsou i St. Eustatius.


text:
KOMUNIKADO DI KUERPO POLISIAL KÒRSOU Kontròl di tráfiko
KOMUNIKADO DI KUERPO POLISIAL KÒRSOU
204 / 2017
13 yüni 2017
Kontròl di tráfiko
Departamentu di Komunikashon i Prevenshon
Página 1
KUERPO POLISIAL KÒRSOU SIRBI I PROTEHÁ
Djamars 13 di yüni 2017, personal di Mantenshon di órden Públiko di Otrobanda a tene
kòntròl di tráfiko riba krusada Santa Catarinaweg i Kaya Saksofon di 17.00 or pa 20.00 or.
Polis a kontrolá 148 vehíkulo i a partí un total di 41 prosèsverbal pa e siguiente
infrakshonnan kometé:
Kore outo sin faha di seguridat 13
Kore outo sin reibeweis bálido 11
Kore outo sin karchi di kùr/kaduká 4
Kore outo sin seguro bálido 8
Bentana di e outo di plak skur 3
Kore outo sin plachi number 2
Durante di e kontrol aki polis a konfiská 2 vehíkulo, kual nan a keda transportá ku kran pa
Kurá.
E kòntròlnan ta kontinuá.


text:
Promé ku coronavirus nos a konosé su ruman, e grip Spañó (1918 – 1920), tambe un infekshon respiratorio ku a infektá 500 mion hende i globalmente a mata entre 17 pa 50 mion. E Spañó na Kòrsou tabata konosí komo “kabouter”. Pakiko kabouter? Rònt di e temporada ku e grip a yega Kòrsou, un makaku bistí ku un kamisa koló kòrá a logra hui for di un barku Venezolano na Punda. Pa un rason òf otro, búskeda di e makaku a bira hinter un “happening” riba nos isla. Dor di estatura di e makaku i su bistí kòrá, e a keda kompará ku un kabouter. Tur hende tabata buska e kabouter ku despues di algun dia a keda hañá (Amigoe, desèmber 1918). No ta inusual ku na Kòrsou nos ta duna grip nòmber di algu ku ta na moda òf a hasi impakto.
Kabouter a kousa por lo ménos 142 morto aki. E kantidat di víktima tabata probablemente mas haltu ya ku e tempu ei, sigun Direktor di Salubridat, dr. Nathaniel Waterman, Kòrsou no tabata konosé e obligashon pa raportá morto. No ta tur morto di Kabouter a keda identifika komo tal segun De Geneeskundige Organisatie in de Kolonie Curaçao, 23 òktober 1919. Poblashon di Kòrsou na 1918 a bai atras ku 424 hende debí na mortalidat mas haltu ku normal segun e relato di minister di Kolonia Simon De Graaf.
Ekonomia di nos pais a haña hopi sla pasombra konekshon marítimo ku Hulanda a keda afektá. Skolnan tabata será pa hopi siman i despues di 5 atardi kasi no tabata mira hende riba kaya segun korantnan lokal. Riba petishon di S.E. Gobernadó Nuyens a sòru pa sosten finansiero pa kabesantenan di famia ku no por a sòru mas pa nan famia.
E mesun métodonan di awe ku ta usa pa prevení covid 19 un siglo pasá tambe tabatin éksito, esta distansia físiko, higiena personal i keda kas si bo ta malu. E medidanan tabatin éksito. Amigoe den su edishon di 30 novèmber 1918 ta skibi:
“Met genoegen hebben wij deze week kunnen constateeren, dat de menigte op straat gelijk was als vroeger. De drukkere bezochte scholen, de weinige overdag gesloten huizen zijn het sprekendst bewijs, dat, zooals Dr. Waterman reeds liet weten, de ziekte tot stilstand is gekomen”. Despues di algun luna ku e malesa a kousa pániko i daño, e a desaparesé.
Willemstad, Kòrsou


text:
Dolfijn y bayena ta especienan protegi pa leynan local, mester laga nan na paz
Oranjestad- Directie Natuur en Milieu (DNM) a tuma nota curecientemente tin hendenan y hasta companianan ta strobandodolfijnnan den nos awanan teritorial. Aruba su awa tin mashahopi actividad di dolfijn y bayena durante henter aña. Mester taalerta ora topa e especienan aki den nos awanan. E motibo pacual nan ta cerca di nos costanan no ta pa entretene hende, pero pa algun motibo di necesidad. En bes cu hende scoge pamolestia e bestianan, DNM ta haci e peticion pa aleha di e sitio y laga nan na paz.
Den nos awa teritiorial tin 6 especie di dolfijn cu tin luga di refugio cerca di nos costa. E sortonan ta:
Tursiops truncatus, Steno bredanensis, Stenella longirostris, Stenella frontalis, Stenella attenuata, y Stenella coeruleoalba
Aruba ta un "nursery" di e 6 especienan aki y e nursery belt ta 3kilometer rond di costa. E especienan ta bini cerca ora tinnecesidad di proteccion, ora ta duna luz of recupera di nanheridanan (injuries).
Nan ta bini pa sconde tambe di nan predatornan, manera tribon.
DNM kier a enfatisa y ta recorda tur hende cu tur dolfijn y bayena ta proteha pa nos leynan local. Articulo 7 inciso 3 di Natuurbeschermingsverordening ta specifica cu ta prohibi pastroba e sortonan di bestianan protegi. E actonan aki ta castigabel pa ley(strafbaar). Den ley tin para: “Het is verboden een in het wild levend dier als bedoeld in het eerste lid, te vangen of opzettelijk in zijn rust te verstoren”.
Nos ta pidi encarecidamente pa coopera cu proteccion di nos fauna protegi na Aruba, pa asina yuda cu conservacion di nos recursonan natural.
E specienan aki di dolfijn y bayenanan ta bini mas tanto pabusca refugio cerca di nos costa; ora nan ta den necesidad di proteccion, pa haya y cuida nan yiunan, como tambe pa recupera ora nan ta malo. Pues hende cu encontra e dolfijnnan no mag di stroba nan, bay cerca di nan, duna nan cuminda, saca potret of filma nan. Semper ta mihor pa observa e dolfijnnan for di un distancia respetabel cu ta sigur pa nan y abo mes. Mundialmente e norma ta cu ora ta observa e mamiferonan marino, pa no landa, no core riba, no mishi, no purba interactua cu e especienan aki. Keda na un distancia di 50 meter si ta riba lama grandi ora nanta djis hungando y bulando den e olanan. Pero ta recomenda pakeda 100 meter leu ora cu nan ta cerca nos costa pasobra nan tabini pa haya yiu y recupera (birth and recovery). Mayoría biahanan ta den un grupo mas grandi pa yuda cu proteccion.
DNM y Kustwacht ta traha di cerca cu Aruba MammalFoundation cu ta e NGO encarga pa proteccion y investigaciondi e especienan mamifero manera esunnan menciona den e relato aki. Sra. Angiolina Henriquez di Aruba Marine MammalFoundation a manda nos hopi informacion y compartiarticulonan scientifico y potretnan pa uza den investigacion. Tambe e la duna DNM tambe e siguiente mensahe pa comparticu pueblo;
“Dolphins (and whales) in Aruba are protected by law. It is illegal to disturb, harass, harm them. Please contribute to their protection by not disturbing them and refrain from publishing their location and presence during ongoing incidents”. Aruba Mammal Foundation message 1/8/2021.


text:
Enseñansa Basico
Enseñansa basico ta pa mucha di 6 te cu 11 aña y tin duracion di 6 aña. Na final di e ultimo aña di enseñansa basico, a base di conseho di scol, di punta y den cierto caso di resultado di un test ta determina e rumbo cu un alumno lo sigui den enseñansa secundario.
Enseñansa basico y enseñansa special na Aruba ta reglamenta den e [Landsverordening Basisonderwijs (AB 1989 no. GT 75)]
Meta
Enseñansa basico tin como meta e desaroyo general di e mucha. Enseñansa basico ta cubri e siguiente materianan:
Un alumno di enseñansa basico por cambia pa enseñansa special den caso cu esaki ta wordo considera necesario.
Pa e muchanan cu na cas ta papia otro idioma cu no ta Papiamento of Hulandes, a introduci e asina yama [Prisma-project] pa yuda nan domina den un tempo relativamente corto e idioma Hulandes. Como parti di e proyecto aki a bin cu e dependance, Scol di Amor, cu ta ofrece programa di incorporacion na nivel di enseñansa basico. Durante un aña escolar e alumnonan ta haya idioma Hulandes y lesamento segun metodo di Prisma. Fuera di esey nan ta haya e mesun metodo di rekmento cu e otro scolnan basico. Despues di un aña nan ta pasa pa un scol basico of scol secundario regular.
Directiva
Tin 4 directiva di scol cu tin conhuntamente bou di nan auspicio 37 scol di enseñansa basico:
Dienst Publieke Scholen (DPS)
1. Colegio Conrado Coronel
2. Colegio Hilario Angela
3. Comm. Pieter Boerschool
4. Reina Beatrix
5. Scol Basico Washington
6. Scol Primario Kudawecha
7. Prinses Amalia Basisschool
Stichting Katholiek Onderwijs Aruba (SKOA)
1. Cacique Macuarima School
2. Colegio Bon Bini
3. Colegio Cristo Rey
4. Colegio F.B. Tromp
5. Colegio Frere Bonifacius
6. Colegio Laura Wernet-Paskel
7. Colegio Oro Ubao
8. Colegio Pastoor Kranwinkel
9. Colegio Sagrado Curason
10. Colegio San Hose
11. Colegio Santa Filomena
12. Colegio Santa Teresita
13. O.L.V. Fatima College
14. Kukwisa School
15. Maria Gorretti School
16. Dependance Ayo
17. Maria Regina School
18. Maria School
19. Paulus School
20. Pius X School
21. St Rosa College
22. Rosario College
23. Sint Aloysius School
24. Sta Anna School
25. St Dominicus College
26. St. Franciscus College
27. St. Michael School
Stichting Protestants-Christelijk Onderwijs Aruba (SPCOA)
1. Graf v. Zinzendorf School
2. Mon Plaisir School
Stichting Volle Evangelie Onderwijs Aruba (SVEOA)
1. Faith Revival School
Info / Contact
> Directiva di Scol
> Scol Basico


text:
Kralendijk 19 di ougùstùs di 2021: E proporshon di koriente generá di manera duradero na Boneiru a baha di 33% na aproksimadamente 25% den e último aña nan. Esaki ta un resultado
direkto di e oumento di e demanda di energia debí na e kresementu kontinuo di e poblashon, turismo i aktividat nan komersial riba nos
isla. E kontribushon kada bes ménos di energia duradero no ta den mes un liña ku e konsepto di “Blue Destination” ku lo mester kombertí Boneiru den e
promé sosiedat sirkular na mundu, pero tambe ta den konflikto ku e polítika di kabinèt Rutte ku a komprometé su mes ku e akuerdo di klima di Paris.
“Komo Water-en Energiebedrijf Bonaire (WEB) , naturalmente nos ke kontribuí na e ambishonnan tantu di gobièrnu lokal komo di gobièrnu di
reino pa ta mas duradero. E informe di IPCC ku a keda resientemente publiká riba e kambionan di klima ta pone énfasis riba e nesesidat di esaki
un biaha mas. Sin intervenshon, e nivel di laman lo sigui subi i e generashonnan futuro na Boneiru lo mester teme ku nan lo muha nan
pianan” segun e direktor general Alfredo Koolman. “Lo no dependé di nos : despues di un proseso largu di evaluashon ku diferente partidonan interesá, nos a presentá un plan na Ministerio di
Ekonomia i Klima (EZK) na 2020, ku e sosten di konseho insular, pa subi ahainda mas e produkshon di energia duradero na 80% dor di oumento di
e kantidat di mulinanan di bientu i konstruí un parke solar. E plan a ser adoptá pa tur hende na Den Haag, pero desafortunadamente i apesar di
konsultanan ofishal intenso, ainda e desishonnan no a keda tumá”. WEB ta buska e finansiamentu mas favorabel posibel pa realisá e lokual a
ser proponé. Ta trata di un supsidio di aproksimadamente $32 mion. Tweede kamer / kámara di representante a pidi gobièrnu na vários okashon
atraves di varios moshon pa tuma medidanan pa subi e produkshon di energia duradero na Caribe Hulandes, pa hasi esaki “klimatneutral” i pa
pone e rekursonan nesesario disponibel pa logra esaki. Direktor finansiero , Joanne Balentien-Nicastia: “Nos plan ta kubri esaki i redusí nos
dependensia di kombustibel fosil, ku tabatin e impakto mas grandi riba e tarifanan den e último aña nan. Ku e sosten solisitá, e plan aki lo tin un
efekto positivo riba e tarifanan i no opstante , nos tin mas di un aña wardando un mensahe positivo di ministerio. Apesar di COVID-19, e pueblo
di Boneiru ta sigui krese i por mira ku turismo tambe ta krese atrobe. Nos ta yegando na momentunan nobo di invershon pa por kumpli ku e
demanda. Si no tuma e desishon den e próksimo lunanan. E porsentahe di energia produsí di un manera duradero ta menasá di baha kada bes mas i
nos lo sigui dependé di petrolio karu i kontaminando den e próksimo dékada”E implementashon di e plan di WEB, ku a ser kalkulá dor di ekspertonan
independiente, ta nifiká ku e 80% di energia produsí lo bini di energia di bientu i solo. Esaki lo kombertí Boneiru den un di e lidernan na Mundu. E plan lo por ser realisá den dos pa tres aña.
WEB TA URGI PA UN DESISHON RÁPIDO DI EZK PA FINANSIAMENTU BÈRDÈ PA PRODUKSHON DI ELEKTRICIDAT.
Kralendijk 19 di ougùstùs di 2021: E proporshon di koriente generá di manera duradero na Boneiru a baha di 33% na aproksimadamente 25% den e último aña nan. Esaki ta un resultado


text:
(AP) – E caida global cu a causa cu Facebook y otro plataformanan a keda offline pa varios ora tabata causa pa un eror durante mantenemento di rutina segun e compania.
Santosh Janardhan, Facebook su vice presidente di infrastructura, a bisa den un publicacion cu Facebook, Instagram y Whatsapp su caida tabata causa “no pa actividad cu intento malicioso sino pa un eror di nos mesun parti.”
E problema a surgi na momento cu e ingenieronan tabata eherciendo nan trabao diario riba Facebook su red global, e computernan, router y programanan den su centronan di dato den henter mundo, y e kabelnan cu ta conecta nan.
“Durante un di e trabaonan aki di mantenemento, un orden a ser duna cu e intencion di revisa e disponibilidad di e capacidad global, cual accidentalmente a baha tur e conexionnan den nos red, efectivamente desconectando Facebook su centronan di data globalmente,” Janardhan a bisa riba diamars.
Facebook su sistemanan ta diseña pa captura erornan manera esaki, pero den e caso aki, un fayo den e herment pa preveni esaki, a causa cu e orden a ehecuta toch, Janardhan a bisa.
E cambio aki tambe a causa un di dos problema, cual a haci e situacion mas critico, haciendo e imposibel pa yega na Facebook su rednan aunke nan tabata operando.
Ingenieronan a cuminsa traha pa drecha e problema na e sitio, pero esaki a tuma tempo pa causa di e varios metodo di siguridad implementa, Janardhan a conta. E centronan di data “hopi dificil pa drenta, y na momento cu bo logra drenta, nan ta diseña pa haci e trabao dificil pa modifica nan te hasta si bo tin acceso fisico na nan.”
Na momento cu e conectividad a keda restaura, e servicionan a cuminsa bini back poco poco pa evita cu e trafico riba e rednan bira asina abrumante cu e causa un caida atrobe den e rednan y centronan di dato.
“E tabata un situacion inespera a causa di mantenemento cu no a bay manera mester ta, cual tabata necesario pa por actualisa Facebook su rednan manera ta custumber di haci diariamente, pero e compania probablemente por a evita un situacion asina den cual su rednan a keda offline completamente, haciendo e imposibel pa yega na e hermentnan necesario pa por drecha esaki”, Angelique Medina a expresa, di Cisco System’s ThousandEyes, un compania cu ta monitoria caidanan di internet.
“E pregunta ta, dicon tanto herment interno y sistema por tin un solo fuente di fayo,” Medina a bisa. “Facebook lo a cay pa causa di e caida di e rednan, pero nan lo por a resolve esaki hopi mas lihe si nan lo tabatin acceso interno.”


text:
Download Jaaropgaaf cu MiPensioen
Banco di Seguro Social Aruba SVb ta invita tur pensionado pa download su jaaropgaaf mediante e servicio di MiPensioen.
Registra pa MiPensioen cu bo number di AOV of AWW y un emailadres valido.
Pensionadonan cu a registra caba por download e jaaropgave 2015 libremente for di MiPensioen. Por registra of habri MiPensioen akinan: https://pensioenen.svbaruba.org/Account/Login.
Den caso cu tin cualkier problema cu e servicio di MiPensioen por manda nos un email na pensioenen@svbaruba.org, of yama nos na 527-2760.


text:
FORMA a kuminsá e luna akí ku e estudio MBO Plantashon-1, Asistente di plantashon i preservashon di naturalesa. E estudio ta dirigí pa adultonan ku ta trahando den e área akí.
E estudio aki ta dura 1 aña eskolar, studiantenan ta bini skol 1 biaha pa siman, 4 òf 5 dia pa siman nan ta laborá na nan trabou den e area di plantashon. Speshal pa e estudio akí a desaroyá un método di lès. Aki a sali for di e punto di klima, suela di Bonaire i eksperensia di diferente hende ku hopi tempu ta traha den plantashon na Bonaire.
E tópikonan ku ta keda tratá ta: preparashon pa plantashon, manteshon di hardin, uso di suela, irigashon i kon pa trata kouteloso ku mata. Tambe tin atenshon pa e uso di material, mantenshon di hèrmènt i mashin i kon pa traha sigur i responsabel. Lo tin atenshon speshal pa e palunan bunita di Bonaire i kon pa krea un hardinan i spar awa.
E estudio i e material di lès pa e estudio akí a wòrdu desaroyá den koperashon kusr. Jan Jaap van Almenkerk di Wayaká Advies Bv. Sr.Sherwin Pourier di Bonaire Agri & Aqua BusinessPourier ta e dosente ku lo duna e materia prinsipal di agrikultura. E lèsnan práktiko ta tuma lugá na Greenlabel Bonaire.
Tur ku ta interesá den e estudio i tin un trabou den e area akí, te ainda tin lugá, pasa FORMA pa inskribí.


text:
Den mitologia Griego, Narcissus tawata conoci pa su atraccion fisico. El a enamora su mes di su propio refleho den un plas di awa y door di tanto admira su refleho, a comberti su mes den un flor, cu a wordo yama 'narcissus'. Di eynan a bin e palabra 'narcismo', cu ta nifica: busca gratificacion a traves di vanidad y admiracion exagera di atributonan propio. Den palabra chikito, un narcista ta un persona cu ta sufri di admiracion propio exagera. Un persona sumamente egoista, arogante y no-empatico pa cu sentimientonan di otronan. En corto, e persona aki ta haya cu e ta digno di admiracion y respet, pero ta completamente incapaz di demostra esaki na otronan, ya cu e no ta mira motibo pa cual e mester haci esaki. Pa e persona aki, otro hendenan no ta existi, sino solamente pa admire y pa cumpli cu tur su caprichonan y deseonan, pasobra after all, ta e ta e centro di mundo. Abo conose un persona asina? Y what if, abo ta un persona asina? Mi ta sigur cu bo no lo ripara mes.
E narcista ta busca e pareha perfecto pa e por manipula na su antoho y pa e sinti su mes admira y balora.”
E narcista generalmente tin un opinion sumamente bon di su mes y no ta mira ningun problema, ni cu su mes, ni cu su actuacion. Esaki ta e motibo principal pakico terapia psicologico pa personanan cu ta sufri di locual American Psychiatric Association ta considera como 'narcissistic personality disorder' masha poco ta duna bon fruto, ya cu e narcista no ta mira dicon e mester di ayudo.
Parehanan di personanan narcista generalmente ta haya nan mes exponi na control, rebaho y abuso. E narcista ta busca e pareha perfecto pa e por manipula na su antoho y pa e sinti su mes admira y balora. Es decir, cu generalmente personanan cu tin necesidad constante pa 'please' otronan y sinti nan mes util, lo cay mas lihe pa e narcista, cu ta hunga su rol bon, lagando e persona aki sinti aprecia y balora na comienso di e relacion pa despues kita su mascara y show su 'true self'. E persona cu ta cay pa e narcista generalmente tin e tendencia di ta co-dependiente. Mientras cu e narcista ta maluza e victima, e ultimo ta depende di e narcista pa e gratificacion propio cu e ta haya door di sinti su mes util. Un relacion cu un narcista ta un 'recipe for disaster' y por ta sumamente destructivo pa e victima, si esaki no lanta for di soño na tempo. E victima lo biba un bida di sufrimento, pensando cu nunca e lo ta 'good enough' y cu nada cu e haci lo ta suficiente pa complace e persona aki. Mientrastanto, e narcista ta manipula y pone presion constante riba e victima, causando stress, tristeza y disgusto cu por resulta den problemanan psicologico.
... generalmente personanan cu tin necesidad constante pa 'please' otronan y sinti nan mes util, lo cay mas lihe pa e narcista ...”
Si bo ta sospecha cu bo ta den un relacion cu un narcista, pone atencion na bo sentimentonan: Bo ta feliz? Bo ta sinti’bo berdaderamente aprecia y balora? Bira consciente di bo actonan, ripara si bo ta sacrificando bo mes pa e persona ey, y puntra bo mes kico ta bo necesidad pa haci esey. E narcista, di su banda, generalmente no ta wak nada fout den su actuacion y por lo tanto, no lo ta habri pa cambio. Pa e motibo ey, couples coaching cu un narcista lo ta un 'waste of time and money'. Pa e narcista ta hopi facil pa 'move on' y busca un otro victima cu si por cumpli cu su exigencianan. Unico cos cu lo por yudabo supera un relacion cu un narcista, ta un personal coaching den self-love, self-esteem y principalmente, den 'letting go'.
Klik AKI pa lesa parti II di 'E peliger di ta den un relacion cu un narcista'.
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.